Irati Usandizaga: "Dudarik gabe, nahiko nuke etorkizunean talde mistoak egotea, aberasgarriagoa izango litzateke" - Oñati - Goiena.eus\nIrati Usandizaga: "Dudarik gabe, nahiko nuke etorkizunean talde mistoak egotea, aberasgarriagoa izango litzateke"\nAndoni Muxika 2014-12-06 00:00\nIrati Usandizaga, beteranoen txapelketa jokatzen duen zelaian.\nEmakume gazte horrek futbola du bizitzaren parte. Hain du gogoko, aurtengo Oñatiko beteranoen txapelketan jokatzen ari da; txapelketako emakume bakarra izan da. Hain zuzen ere, gizonez osatutako liga horretan, Indar 85 taldean ari da jokatzen, aurrelari. Oraingoz, oso pozik dagoela aitortzen du, eta etorkizunean emakume gehiago animatzea espero du. Horretaz gain, ikasten jarduten du astean zehar, EAZ+Zuzenbidea Bilbon.\nZer dela eta erabaki zenuen Oñatiko beteranoen txapelketan jokatzea?\nJoan den urtean hasi nintzen kontu honekin; animatzeko esaten zidaten, ni ere gogoz nengoen... Baina, azkenean, ez nintzen apuntatu. Aurten, ordea, lotsak kendu eta animatu egin naiz. Taldean adin askotariko jendea dago, 1985ean jaiotakoak eta nire kuadrillako bi. Eta, oraingoz, oso ondo nabil bertan.\nBetidanik gustatu izan zaizu futbola, ezta?\nBai; batez ere, jokatzea gustatzen zait. Ikustea, ez horrenbeste; izan ere, ez naiz futbolzale amorratua, jokatzea bakarrik gustatzen zait. Txikitan Aloña Mendi taldean jokatzen nuen, baina ikasketak hasi orduko utzi egin behar izan nuen, Bilbon ikasten dut-eta.\nNolako harrera izan duzu taldean? Eta ligan?\nOso harrera ona izan dut; bai taldean, bai txapelketan. Taldean, denoi oso ondo iruditzen zitzaiela esan zidaten, poztu egin zirela, alegia. Eta kontrako taldekoek ere, berdin-berdin. Ez nuen espero horrelako harrerarik, baina benetan oso pozik nago.\nOraingoz, hiru partidu jokatu dituzue. Nolakoa izan da esperientzia orain arte?\nBai, hiru partidu jokatu ditugu. Orain dela sei aste hasi ginen, eta bi astean behin jokatzen ditugu partiduak. Oraingoz, hiru partiduetatik bi galdu eta bakarra irabazi dugu. Baina oso ondo nabil, gustura, eta inolako arazorik gabe.\nNolakoa da zuen dinamika Indar 85 taldean?\nNi ez naiz entrenatzen. Badakit taldeko kide batzuek kantxa bat alokatzen dutela noizean behin jokatzeko, baina nik neuk astea Bilbon ematen dudanez, ez naiz entrenatzen. Gero, partiduetan denon artean erabakitzen dugu zeinek jokatuko duen hasieratik, ze aldaketa egongo diren... Azkenean, horrela oso ondo funtzionatzen dugu; alegia, ez da egoten arazorik.\nTalde bezala, zeintzuk dira zuen helburuak aurtengo ligan?\nAhalik eta ondoen egitea. Baina oso talde onak daudenez, lehiakortasun handia dago. Txapelketan bi liga daude, azkenengo geratzen direnek Kopa jokatzen dute eta lehenengoek, berriz, liga. Oraingoz, gure asmoa da Kopan lan ona egitea.\nBai. Mendia gustatzen zait; izan ere, sarri joaten naiz mendiaz disfrutatzera. Eta, horretaz aparte, Oñatiko dantza taldean ere banabil.\nEtorkizunean, nahiko zenuke neska gehiago animatzea? Ala nahiago duzu beste liga bat sortzea emakumez bakarrik osatuta?\nDudarik gabe, nahiko nuke etorkizunean talde mistoak egotea. Horrela, aberasgarriago bihurtuko litzateke txapelketa. Izan ere, polita izango litzateke talde bakoitzean erdi eta erdi egotea, baina, oraingoz, utopiko samarra ikusten dut hori.\n20 urte baino ez dituzu; etorkizunean, futbolean segitu nahiko zenuke?\nZaletasun moduan, bai. Betiere, horrela jarraitzen badugu; hau da, lagunen artean jokatzen.\nZure adibidea jarraituz, datozen urteotan emakume gehiago animatzea posible ikusten duzu?\nEspero dut baietz. Oñatin badago nesken futbol talde bat, eta, haiekin hitz egiten nengoela, komentatu nien animatzeko, eta baten batek pentsatuko zuela aipatu zidan. Horrenbestez, espero dut animatzea!


Guda Zibila timeline | Timetoast timelines\nTimeline created by AimarCG8\n1936ko estatu kolpe militarra\n1936ko uztaileko Espainiako estatu-kolpea Bigarren Errepublikako Gobernuaren aurkako altxamendu militar bat izan zen, urte hartako otsaileko hauteskundeetatik sortua. Gertakizun honek Guda Zibilari hasiera eman zion.\nFederico Garcia Lorcaren hilketa\nEspainiako Gerra Zibilean fusilatu zuten Fronte Popularreko kidea eta homosexuala izateagatik. 1936ko abuztuaren 18an Granadan fusilatu zuten.\nJose Antonio Primo de Riveraren hilketa\nEspainiako Gerra Zibila hasi zenean fusilatua izan zen. Alicanteko kartzelan goiz batean izan zen fisilatua. Alderdi errepublikarrak hil zuen\nJaramako guduaren hasiera\nJaramako gudua Jarama ibaiaren erdialdeko ibilguaren inguruan gertatu zen, 1937ko otsailak 5 eta 25 artean. Nazionalen helburua Madril Valentziatik isolatzea zen, bi hiriak lotzen dituen errepidea moztu eta ondoren Alcala de Henaresera iristea ahalbidetuko zion maniobra azkar baten bidez.\nGuadalajarako gudua 1937ko martxoaren 8tik martxoaren 23ra Espainiako gerra zibilean Guadalajara hiriaren inguruan egindako borroka bat izan zen.\nGernikak, euskal foruen sinboloak, bost mila biztanle inguru zituen erasoaren aurretik, eta horiei soldadu asko gehitu behar zaizkie, Bilboren defentsa prestatzeko erretiratzen zirenak, bai eta tropa frankisten aurrerapenetik ihesi zihoazen errefuxiatuak ere.\nTerueleko gudua Espainiako Gerra Zibilean 1937ko abenduaren 15etik 1938ko otsailaren 22ra Teruelen eta bere inguruetan izandako operazio militarren multzoa da.\nTeruelgo hondamendiak eta Francoren armaden ondorengo erasoaldiak bitan banatu zuen Vinarozko errepublikanoen gunea. Erabaki azkar bat hartu behar zen, 1938ko udan errepublikanoen garaipenean pentsatzen baitzen oraindik.\nGuda Zibilaren bukaera\nKataluniako hiriburua bigarren Madril bihurtzea espero zuten 1939an, ez armadaren egoeragatik, ezta atzeguardiaren egoeragatik ere. Otsailean Girona eta Figueras erori ziren, eta 10ean Port Bou eta La Junquera Frantziarako pasabideak itxi zituzten.


Oso bizirik dago Telmo Deun - Baleike.eus\nZumaiako Telmo Deun\nOso bizirik dago Telmo Deun\nZumaiako Telmo Deun 2016-07-25 12:46\nArraunlariak eta zaleak elkarrekin Galizian. Argakia: Ainitze Aizpurua\nGaliziako asteburu hau ondo gogoan geratzeko moduan dago. Izan ere, San Miguel ligako bi estropadetan (Moañan eta Boiron), gure arraunlariek bi puntutan murriztu dute Portugaletekoek ateratzen zieten aldea, eta orain, zortzi dituzte alde bizkaitarrek. Azkeneko asteetako joera txarra eten du Telmo Deunek, eta Galiziakoa inflexio puntua izateko bidean da.\nZortzi estropada falta dira zehazteko zein talde jaitsiko den eta zeinek jokatuko duen kanporaketa, eta aldea zortzikoa izanik, matematikak beste itxura bat dauka orain, Galiziako bi emaitza onei esker. Larunbatean, Moañan, 11. izan zen, azkeneko luze bikaina egin eta Portugalete atzean utzita; igandean ere 11. izan zen Zumaia, baina erabateko nagusitasunez azpiratu zuen aurkaria: 14 segundo sartu zizkion. Pena bakarra izan zen haizek ez ziola lagundu beste txandetako talderen bat bien artean sartzen. Baina igandean bezalako aldeak errepikatzen badira hemendik aurrera zumaiarren eta Portugaleteren artean, ziur asko sartuko dira beste talde batzuk bien artean, eta horrek aukera emango die zumaiarrei sailkapeneko aldea azkarrago murrizteko.\nKonfiantzaz gainezka, animoz lepo eta indartsu itzuli dira gure arraunlariak Galiziatik, eta aldarte egoki horrekin ekingo diote beste bi estropadako asteburuari. Berezia izango da, gainera. Izan ere, igandean, uztailaren 31n, herrian bertan daukagu estropada. 12:00etatik aurrera, Euskotren liga lehendabizi, eta gero San Miguel ligako izango dira. Galizian zumaiar asko bildu da gure arraunlariak animatzeko, eta hemendik esker ona adierazi nahi diegu zaleei, asko lagundu dielako arraunlariei. Estropada Zumaian izanda orain, ez dago aitzakiarik zumaiarrentzat: gorriz jantzita joan behar da estropada ikustera. Gure arraunlariek Paolaldeko bide guztia eta estropada ikusteko lekua gorriz jantzita ikusten badute, orain daukaten konfiantza, animoa eta indarra hirukoiztu egingo zaizkie.\nLarunbateko estropada, Pasaian da, 18:30ak aldera, Euskotrenekoaren ondoren. Bost ziabogatara jokatuko da estropada hori.\nKAE 2 ligako taldeak ere bi estropada izan zituen asteburuan. Larunbatean, Mundakan, zazpigarren izan zen, eta igandean, Sestaon, hamabigarren. Sailkapen nagusian seigarren dira gure harrobiko arraunlariak. Hauentzat ere berezia dator hurrengo asteburua, Zumaian bertan izango dutelako estropada. Larunbatean izango da, 17:30etik aurrera. Hauek ere eskertuko dute zaleak gorriz jantzita ikustea. Aurretik, 17:00etan, Gipuzkoako liga estropada jokatuko da Zumaian bertan.\nIgandean, Sestaon ariko dira, 12:00etatik aurrera, erlojuaren aurka.\nBeteranoek urruti izan zuten estropada, San Vicente de la Barqueran (Espainia), eta hirugarren izan ziren.


Gaur, urriak 30, jokatuko da 2020ko Nafarroako Eskolarteko Bertsolari Txapelketea - bizkaie.biz\nBizkaie! 2020-10-30 09:14 Bertsolaritzea\nEtxarri Aranazeko Kultur Etxean, 18:30ean hasiko da finala.\n14 eta 18 urte bitarteko zazpi bertsolari gaztek hartuko dabe parte Etxarri Aranazen jokatuko dan Nafarroako Eskolarteko Bertsolari Txapelketako 34. edizinoan. Etxarri Aranazko Kultur Etxean izango da saioa, 18:30etik aurrera eta sartzea doban izango da. Aretoaren edukierea % 30ekoa da, osasun neurriak bermatuz.\nAinhoa Arrizabalaga (Iruñea), Amaia Lasheras (Barañain), Beñat Astiz (Barañain), Bittori Elizalde (Iruñea), Ekhiñe Zapiain (Bera), Eki Mateorena (Leitza) eta Etxahun Azkarraga (Etxalar) dira Nafarroako Eskolarteko Txapelketako 34. edizinoan parte hartuko daben zazpi bertsolariak. Maider Ansak aurkeztuko dau saioa eta Izaro Mitxelena, Joseba Beltza eta Nerea Bruño izango dira saioko epaileak.\nTxapelketeak fase bi izango ditu:\nLehenengo fasean, bertsolari guztiek kantauko dabe eta honako hau da egin beharko daben lana:\n- Gai orokorra emonda, 5 puntuko bertso bana osotu.\n- Lau oinak emonda bertso bana ooatu.\n- Amaierea emonda bertso bana osotu.\n- Hitza gaitzat hartua bertso bana osotu.\nHortik aurrera, bertsolari bi sailkatuko dira bigarren fasera eta honako hau da sailkatuek egin beharko dabena:\n- Zortziko handian, ofizioka, bina bertso.\n- Kartzelako lana:\no Puntu bati erantzunez bertso bat.\no Gaia emonda bertso bat.\nLan guztiak eginda puntu gehien batzen dituan bertsolariak jantziko dau aurtengo txapela. Txapelketako lehenengo bi sailkatuak, gainera, Euskal Herriko Eskolartekorako sailkatuko dira, Nafarroako ordezkari lez.\nSaioa 18:30ean hasiko da Etxarri Aranazko Kultur Etxean. Sartzea doban da eta nafarroa@bertsozale.eus helbidera idatziz erreserbau ahal izango da.\nEskolarteko Bertsolari Gazteen Xalpelgoan kanporaketa bi egin dira\nXilaba 2021, udagoienean\nAurrekanporaketetako 13 bertsolari sartu dira Nafarroako Txapelketan\nUdako Bertso Eskolea, bagilaren 29an eta 30ean


Bilboko Udalak 372 tailer antolatuko ditu 2021-22 kursoan - bizkaie.biz\nBizkaie! 2021-06-22 10:50 Pil-pilean\nIzena emoteko epea gaur, martitzena, hasi da.\nKulturearen, bardintasunaren, osasunaren, aisiaren eta kirolaren arloko tailerren eskaintza zabala atondu dau Bilboko Udalak 2021-22 denporaldirako, hau da, uda ostean hasteko. Bilbon erroldatuta egotea eta edadez nagusia izatea dira parte hartzeko baldintza bakarrak. Ganera, eskaintzea uriko zortzi barrutietara helduko danez, herritar guztiek izango ditue erraztasunak.\nDanetara, 372 ikastaro edo tailer antolatuko ditue hurrengo kursoan. Izena emoteko epea gaur, martitzena, zabaldu dabe, eta irailaren 1era arte egongo da astia. Persona bakotxak, gehienez, tailer bitan eta udaltegi bitan egin leike eskabidea. Plazen zozketea irailaren 7an egingo da.\nEdadekoentzako osasun-ikastaroak doban izango dira. Ganerakoetan pagau egin beharko da, baina, aurten lehenengoz, Udalak tarifa merkeagoa ezarriko dau Gitxieneko Diru-sarrerea kobretan dabenentzat.\nLau alor nagusitan banatu ditue tailerrak:\n- Edadekoen osasuna: Zahartzaroan be herritarrek bizimodu aktiboa eta osasungarria izan deien dira honeek tailerrak. Ariketa fisikoa modu errazean egiteko, ohitura osasungarriak hartzeko... hainbat helburutarako balio izango dabe. 150 tailer dira guztira.\n- Aisia eta kirola: Denpora librean ariketa fisikoa egin ahal izango dabe bilbotarrek, 112 ikastarodun eskaintza oparoari esker. Aerobic, mantentze-gimnasia, erlaxazinoa, zumba, luzaketak, yoga eta jantza tropikalak dagoz aukeran, besteak beste. Yoga eta Tai-chi kurso aurreratuak be emongo ditue, lehendik oinarrizko ezagutzea dabenentzat.\n- Kulturea: Honeek gehienbat euskeraz izango dira, euskerazko erdi mailan dabizanek be ulertzeko moduan, praktikau ahal izan deien. Zeramikea, barrualdeen apainketea, akuarelea, eskulturea, argazkigintzea eta abar, 85 ikastaro dira.\n- Bardintasuna: Gaur egungo gizartean ezinbestekoa da emakume eta gizonen arteko bardintasuna lantzea, eta horretara bideratuta dagoz 25 tailerrok. Emakumeen formakuntzea eta ahalduntzea izango da helburua, alor askotatik begiratuta (interneten, artean, autodefensan...).


60 urtetik gorako pertsonen inklusioa lantzeko inkesta | Matia Fundazioa\nHasiera60 urtetik gorako pertsonen inklusioa lantzeko inkesta\nMatia Institutuak, Gipuzkoako Foru Aldundiarekin eta hurkoa Fundazioarekin lankidetzan, "Barner Hartu azterlana" jarri du abian. Proiektu hori Gipuzkoako Foru Aldundiaren Adinberri estrategiaren 2019ko deialdian finantzatu eta hautatu zen.\nEkimen honen helburu gizarte-politiken planifikatzaileei eta arduradunei informazio zehatza ematea da, alderdi pertsonalei eta inguruneari buruzko dimentsioei buruz, non Gipuzkoako 60 urteko eta gehiagoko biztanleak bizi diren, adinekoentzako gizarte inklusibo baterantz aurrera egiteko.\nIkerketaren zati gisa, inkesta bat egingo zaie Gipuzkoako lurralde osoko 1.650 pertsonari. Ausaz hautatu dira, eta haien ekarpena funtsezkoa da erakundeek zu bezalako pertsonen beharrak eta eskaerak ezagutu ahal izateko eta konponbideak bilatzeko.\nAzterlan honen bidez lortutako informazio guztia haren izaera erreserbatua ezartzen duen legeriaren mende dago. Anonimotasuna eta parte-hartzaileen erantzunak erabat bermatuta daude, beraz, sekretu estatistikoari eta datu pertsonalen babesari buruzko legeak zorrotz betetzen dira.\nInkestan familia-sareei, jarrerei, iritziei, etxebizitzari, osasunari eta gizarte-zerbitzuen erabilerari buruzko galderak egiten dira, besteak beste.\nProposamen honen bidez, hainbat dimentsiotan landuko bazterketa. Horretarako, bi profil bereizi dira. Lehen profilaren barruan, zahartzeari lotutako arrazoiak direla eta gizarte bazterketako egoeran egon daitezkeen adinekoak daude; bigarrenean, berriz, bazterketa-egoeran bizi izan diren eta zahartze- prozesuan sartuta dauden pertsonak, hala nola gaixotasun mentala duten edota etxerik ez duten pertsonak. Bi kasuotan, genero ikuspegia hartu da kontuan, bizi ibilbideak ikuspegi horren araberakoak baitira neurri handian, zalantzarik gabe. Bi profilon azterketari esker, jarduera-estrategiak sortu dira, adinekoen laneratzea sustatzeko.\nAzken batean, helburua adinaren dimentsioa txertatzea da Gipuzkoako Foru Aldundiko Indarkeria Matxistaren Biktima den Emakumea Babesteko eta Gizarteratzeko Zerbitzua garatzen ari den ekimenetan. Helburu orokor hori helburu espezifiko hauetan zehaztu ahal izango da, aztertu beharreko populazio motaren arabera:\nHauek osatzen dute xede populazioa: Gipuzkoan bizi diren eta gizarte bazterketako prozesuan dauden 60 urteko eta gehiagoko pertsona guztiak (konstruktuaren dimentsio anitzeko ikuspegi batetik) eta zahartze prozesuan dauden pertsonak. Nolanahi ere, genero ikuspegia txertatu da profilen, premien eta ekintza proposamenen azterketan.\nProiektu honen hartzaileak dira, halaber, gizarte eta osasun zerbitzuetako profesionalak, baita gizarte bazterketako egoeran dauden pertsonekin egotera daudenarremanetan jartzen diren poliziak edota gizarte larrialdietako langileak ere.\nGipuzkoako Foru Aldundiaren Adinberri estrategiaren 2019ko deialdian hautatutako eta finantziatutako proiektua.


GitHubera saltoa — CodeSyntax - Interneten adituak\nOrain dela aste batzuk gure garapenetan erabiltzen ditugun hainbat produktu barne SVN zerbitzaritik GitHub zerbitzura kargatu genituen.\nHasieratik software librea izan da CodeSyntaxen oinarrietako bat. Baina ez software librea erabili eta sustatzea bakarrik, software hori sortzea ere bai. Gure garapenetan Plone erabiltzen hasi ginetik, garatzeko modua aldatu egin zen webean oinarritutako garapena egitetik fitxategi sisteman oinarritutako garapena egitera pasatu ginen eta horrek iturburu kodearen kudeaketarako sistema bat jartzera eraman gintuen.\nLehenengo SVN zerbitzari lokala jarri genuen martxan, eta handik gutxira zerbitzari baten jarri genuen kanpotik atzigarri izan zedin. Orduantxe hasi ginen Bitakoraren garapenarekin ere eta hori publikoki jartzeko SVN zerbitzari publiko bat ere jarri genuen. Baina inertziaz-edo, gure kode guztia barneko zerbitzari pribatuan kargatzen genuen.\nOrain dela denbora bat, produktuen atala jarri genuen webgunean, gure PYPI zerbitzari txiki bat izango balitz bezala (python-en egindako produktuak argitaratzen diren zerbitzari bat da PYPI), eta hantxe jarri genituen gure egunerokotasunean erabiltzen genituen produktuetako batzuk. Hala ere deskargarako bakarrik daude hor eta nahiz eta iturburu kodea bertan egon pausu bat ematea falta zitzaigun: iturburu kodea kudeatzeko sistema batera kargatzea.\nBeraz, eta Rok Garbas esloveniarrak Ploneren iturburu kodea GitHubera migratzeko prestatutako script batzuren laguntzarekin, gure SVN pribatuan zeuden hainbat produktu askatu eta GitHuben jarri ditugu.\nZergatik GitHub? Modan dagoelako eta jendeak hori darabilelako kodea argitaratzeko leku gisa. Egindako lanari bisibilitatea erraz ematen diola eta ekarpenak egiteko modua erraza delako: GitHuben bakarrik izan behar duzu kontua. Gainera gaur egun gehien erabiltzen ditugun produktuak, Plone eta Django, eta bertarako hainbat eta hainbat gehigarri GitHub erabiltzen ari dira argitaratu eta munduan zehar zabaltzeko.\nDatozen egun eta asteetan zehar beste produktu batzuk ere argitaratuko ditugu eta daudenak txukundu ere bai. Askori dokumentazio apur bat eta moldaketaren bat falta zaie. Baina pausua emanda dago. Hartu eta erabili!


Aizarna.com :: Abendua Aizarnan.\nKoro Easoko Gregoriano taldea.( 1 )\nAizarnako organo zaharrak duen doinu goxo eta lasaigarria entzuteko aukera paregabea izan genuen igandean urtea amaitzeko. Organo zahar honen doinu gozoak gozatu zituen bertara hurbildu zirenen belarriak. Kontzertu bikaina benetan, Ana Belen Garzia eta koro Easo Gregoriano taldeak eskaini zuena.\nGipuzkoako kluben arteko eskuz banakako txapela lortu du Aimar Egigurenek Azkoitiko Gurea pilotalekuan. Kadeteen mailako final honetan erraz gainditu du, Lazkaoko Lapke pilota elkarteko Xabier Naldaiz. Txapel honekin aurrera jarraitzeko animo paregabea izango du seguruenik. Zorionak.\nAna Belen Garcia organo-joleak, Easo Kapera Gregorianista taldearekin batera, kontzertu bikain bat eskaintzeko asmotan da Aizarnako eliza nagusian. Urtea ondo erlaxatuta amaitzeko aukera paregabea eta ondo amaitzen badugu hasi ere berdin egingo dugu. Xarma berezia duen organo zahar honekin batera, Gregoriano kantuak ere entzungo ditugu eliza polit honetan. Eguna: Abenduak 30, eguerdiko 11:30etan.\nGipuzkoako kluben arteko eskuz banakako txapelketaren finalean Aimar Egiguren izango da finalean, Jakes Elosegiri 18 eta 12 irabazi ondoren. Ilunpe Elkartea ordezkatzen du pilotari honek.(Argazkia Uztarria .com)\nZestoatik Aizarnara galtzada zaharreko bidetik nindoala, Akoa bailaran ikusi dut zezenekin jolasteko toki dotore hau, Lopene baserri atarian dago kokatuta eta berria da niretzako. Polita benetan.\nNapar zuztarrak taldeko kidea den Mirari Bereziartua hitzaldia ematen Aranburu Landetxean. Hitzaldia eta ondorengo tertulia ere atseginak izan ziren, nahiz eta elkartu ginen taldea nahi bezain ugaria ez izan.\nMirari Bereziartua Napar Zuztarrak taldeko kideak, hitzaldia eskainiko du Abenduak 14, Aranburu Landetxean. Eguberriak hurbil ditugunez garai borobila gai hauen gain tertulia polit bat egiteko. Eguberrietako euskal tradizioei buruz arituko da Mirari Bereziartua, eskainiko duen hitzaldian. Hitzaldia entzun eta parte hartu nahi duenak lehen aipatu dugun landetxera hurbildu besterik ez du, ostiral ilunabarrean.\nAbendua hil pozgarria da askorentzat, batik bat haurrentzako, opariak jasotzen dituzte eta gustura ikusten dira kaleetan zehar. Kristauak Jesusen jaiotza ospatzen dute eta bada neguaren solztizioa ospatzen duenik ere. Dena den urte baten amaiera denez, bizi denak ospatzeko urte garai egokia dela esango nuke.


Aizarna.com :: Iraileko berriak irudiekin\nIraileko berriak irudiekin\nSagrada Familia izenarekin ezagutzen dugun katedrala Bartzelonan dago kokatua, benetan eraikuntza ikusgarria eta modernoa dela ezin ukatu. Gaudi arkitektoa naturarekin oinarritu zen eraikuntza hau egiterakoan, zutabeak, arbolen itxura dute eta sabaiak hostoena eta abar. Iri honetara bidaia egin berria dut eta hau ikusi gabe zaila da itzultzea hemendik eta argazki batzuk atera gabe gutxiago, nire kasuan behintzat. Sabaiari begira ateratako argazkia da hau. begira zer itxura duen honek ere. ( 2 )\nSagrada Familia izenarekin ezagutzen dugun katedrala Bartzelonan dago kokatua, benetan eraikuntza ikusgarria eta modernoa dela ezin ukatu. Gaudi arkitektoa naturarekin oinarritu zen eraikuntza hau egiterakoan, zutabeak, arbolen itxura dute eta sabaiak hostoena eta abar. Iri honetara bidaia egin berria dut eta hau ikusi gabe zaila da itzultzea hemendik eta argazki batzuk atera gabe gutxiago, nire kasuan behintzat. Aldareari begira atera nuen argazki hau begira zer itxura duen. ( 1 )\nAizarnako erretore den Prontxio erretiratu egiten da. Hau agurtu eta berriari ongi etorria egiteko antolatu zen meza nagusiko irudia da hau. Korutik ateratako argazkia.\nProntxio agurtu eta berriari ongi etorria egiteko meza ondoren bazkari zegoen antolatuta Arozena hotelean. Prontxio eta apaiz berria, Munilla Gotzaiarekin argazkian.\nAizarnako erretore den Prontxio erretiratu egiten da. Hau agurtu eta berriari ongi etorria egiteko antolatu zen meza nagusiko irudia da hau. Agirre bertsolaria da lehen mailan ikusten dena.\nErretaula zahar polit hau birmoldatu eta Aizarnako elizak duen koru azpian kokatu dute. 400 urteko adina ba omendu gutxienez, gai hauetan ez naiz aditua eta ez dakit ze balio duen , baina ikusi ondoren oso dotorea dela iruditu zait..\nZestoan Udaletxeko balkoitik botatako txupinazoarekin ekin diote jaiei. Begira plaza nola zegoen ordu honetan. ( 2 )\nArroa goian bizi den Iñigo Arizaga; Eibarko espeleologo taldekoa dugu eta honek utzi dit argazki hau. Koba asko ezagutu eta katalogatu ditu zaletu honek, orain Zestoa eta Aizarna bailarakoak ezagutzen ari da. Ea Amalda bezalako beste bat azaltzen den bailaran. Aitzelarre koban ateratako argazkia da hau, begira barrua zer polita duen. ( 1 )\nZestoan Udaletxeko balkoitik botatako txupinazoarekin ekin diote jaiei. Begira plaza nola zegoen ordu honetan. ( 1 )\nArroa goian bizi den Iñigo Arizaga; Eibarko espeleologo taldekoa dugu eta honek utzi dit argazki hau. Koba asko ezagutu eta katalogatu ditu zaletu honek, orain Zestoa eta Aizarna bailarakoak ezagutzen ari da. Ea Amalda bezalako beste bat azaltzen den bailaran. Aitzelarre koban ateratako argazkia da hau, begira barrua zer polita duen. ( 2 )


Koronabirusa ez zabaltzeko neurriak hartu ditu Astigarragako Udalak - Astigarraga - Kronika.eus\nKoronabirusa ez zabaltzeko neurriak hartu ditu Astigarragako Udalak\nUdal instalazio eta zerbitzu gehienak itxita egongo dira, eta bertan behera geratu dira ekitaldi guztiak.\nNahiz eta oraindik bereziki eremu arriskutsua ez izan, beste herri eta herrialdeetan gaixotasunaren hedapenak izan duen bilakaera ikusita, Astigarragako Udalak hainbat erabaki eta neurri hartu ditu koronabirusa zabaltzea ekiditeko.\nUdal instalazio eta zerbitzu hauek itxi egin dira, berriz zabaltzeko erabakia hartu arte: kiroldegia, Gazte Informazio Puntua, Zarkumendegiko futbol zelaia, KZ Gunea, kultur etxea eta liburutegia, musika eskola, Gaztelekua, Galtzaur elkartea, Jolasberri - Arrobitxulo eta AEK.\nBertan behera geratzen dira martxoko kultur eta kirol agendako ekitaldi guztiak ere.\nHerritarrei eskatzen diete, oinarrizko prebentzio neurriak eta jarraibideak betetzeko: eskuak maiz garbitu; eztula egiterakoan aho-sudurrak estali; paperezko mukizapiak erabili, eta erabili ondoren bota; jende pilaketak ekidin; gaixotasunaren sintomak izanez gero (sukarra, arnas-arazoak…), etxean geratu eta Osakidetzako telefono zenbakira deitu (900 20 30 50); sintomak edukiz gero ez izan kontakturik adinekoekin edo gaixotasun kronikoak dituzten pertsonekin; eta ez ibili leku publiko eta jendetsuetan.\nUdalak Jarraipen Batzorde bat osatuko du, osasun-krisi honi jarraipena egiteko.\n«Herriko elkarte eta herritarrei dei egiten dizuegu zentzuz eta arduraz jokatzeko, eta eskatzen dizuegu osasun agintaritzak emandako jarraibide eta gomendioak betetzeko», diote.\nNeurri hauek zenbat denbora iraungo duten ez dago jakiterik oraingoz.


Sareak eta deskolokeak\nJune Fernández @marikazetari\nAsteak eman ditut ARGIAren mendeurrena dela eta zer idatzi pentsatzen. Egundoko erronka iruditzen zait, nahiz eta Mikel Asurmendik –kolaboratzen daramatzadan bost urte hauetan nire editore estimatua– beti egiten dudana egin dezadala aholkatu izan. Bitartean, nire urtebetetzea ospatu dut eta puntua egiteko kit bat oparitu dit bikotekideak. Bi jostorratz luze eta gorri, artilezko hiru haril koloretsu, eta gida azkar bat.\nTxikia nintzenean amama Otiliak trikotatzen irakatsi zidan. Barbie panpina janzteko lauki bat egitea baino ez nuen lortu, baina tira, oroitzapen hori grabatuta geratu zait. Hala ere, 34 urte bete arte ez naiz nostalgiatik ekintzara pasa. Amamak dagoeneko ez du punturik egiten. Youtuber batekin berrikasi dut, hipster gehienek bezalaxe.\nEhuntzeak ideien eta emozioen jarioa errazten duela diote. Trakeski puntua egiten nenbilen ARGIAren ehungarren urtebetetzerako ehuntzeari buruz idaztea okurritu zitzaidanean. Emakumeen ondare preziatu bat –ehungintza kultura, zientzia, ekonomia eta zaintza baita– galtzen ari da, baita emakumeen topagune baliotsu bat ere. Emakumeak ehuntzeko elkartzen direnean bere saminez eta pozez barra-barra hitz egiten dute. Hala ere, maiz entzun diot feministaren bati adineko emakume talde soziokulturalei erdeinuz “las del macramé” deitzen. Jostea politikoa ez balitz bezala, emakumeen elkartasun eta zaintza sareak baliotsuak ez balira bezala.\nBaina artikulu hau mentalki idazten nenbilela, folio txuriaren beldurrez, Twitterren sartu eta niri zuzendutako bi txiok kezkatu eta gogaitu ninduten. Lehenengoa, ezagutzen ez dudan emakume batena: “Barkatu, baina ez dut ulertzen zergatik moderatuko duzun haurdunaldi subrogatuaren erregulazioari buruzko mahai-inguru bat”.\nMaiz entzun diot feministaren bati adineko emakume talde soziokulturalei erdeinuz\n“las del macramé” deitzen.\nJostea politikoa ez balitz bezala, emakumeen elkartasun eta zaintza sareak baliotsuak\nez balira bezala\nA ze bekatua, momentuko eztabaida sozial konplexu bati buruzko solasaldi bat moderatzea! Bigarrena, eragin handiko feminista batena, Pikara magazinaren Miss Universo lehiaketan emakume transen parte-hartzeari buruzko erreportaje baten harira: “Harritu eta deskolokatu nau espazio misogino eta mafioso baten justifikazioak”. Hara, txiolari honentzat ere gai bati buruz debatitzeak gai hori legitimatzea dakar!\nLa Marea egunkariaren txosten bat irakurri berri nuen egun hartan: Ñabarduren premia. Sare sozialek iritzi publikoaren polarizazioan izan duten ardura aztertzen du. Eta irakurleen sostenguan oinarritzen diren medioek autozentsurara jo ahal dutela euren harpidedunak galtzearen beldurrez. Pikara-n arrisku hori ondo ezagutzen dugu, esaterako aktore porno bati elkarrizketa egin nionean, prostituzioaren abolizioaren defendatzaile askok gure aldizkariari boikot egitera deitu zuten. “Ez zaitezte inoiz adostasun osoz irakurtzen duzuen hedabide batez fidatu, kazetaritzaz mozorrotutako panfleto bat izango baita”, erantzun zuen Andrea Momoitiok orduan. Ez da kazetaritzaren lana irakurleak kontentatzea, pentsaera kritikoa sustatzea baizik.\nZenbat presio, haserre eta krisiri eutsi izan dio 100 urtez Zeruko Argia izen kristauarekin jaiotako aldizkari honek? Zenbat harpide galdu ditu pauso ausart edo deseroso bat eman duen bakoitzean? Eta zenbat irabazi?\nHarrigarria eta deskolokantea da 1919. urtean Kaputxinoek sortutako aldizkari bat egun Euskal Herrian mugimendu sozialekin estu lan egiten duen hedabide profeminista izatea.\nHarritua eta deskolokatua dagoela badio irakurle batek, kazetariok lan egokia egiten dugunaren seinale.\nBeste ehun urtez harritu eta deskolokatu gaitzan opa diot ARGIAri!\nKanal hauetan artxibatua: Iritzia | Feminismoa | Sare sozialak\nTubacexeko zuzendaritzaren presioen aurrean, Jaurlaritzak “amore eman” duela diote langileek\nKlimaren aldeko justizia eskatzeko mobilizazioak egingo dituzte ostiralean Donostian, Bilbon eta Iruñean


Gaurkotasun Buletina Data: 11-01-2016\nurtarrilaren 7an, 2015/2016 Neguko Kanpainaren 2. hiruhilekoak hasiera emango du. Parte-hartzeak oso handia izaten jarraitzen du eta ikastaro batzuk beteta daude, baina gurekin bat egin nahi baduzu harreratik pasa eta saiatuko gara gehien komeni zaizun jarduera aurkitzen......\nCARDIOFIT ikastaroan lortutako erantzun handiaren ondoren, jarduera honen eskaintza zabalduko dugu, 12 eta 16 urte arteko pertsona guztientzako. Jarduera berri hau ezagutu nahi baduzu, animatu!, hurbildu Hondartza Kiroldegira eta 30 minutuko lan aerobikoa, 30 minutuko tonifikazio muskularrareki...\nSMS-ak eta posta elektronikoak metodo tradizionalak ordezkatzen ari dira: posta-gutuna, telefono faxa, batez ere bere berehalakotasunagatik, baina baita ingurumen-praktika onen mesedetan.Horregatik, zuen kolaborazioa eskatzen dugu ,laster,zerbitzu hau komunikazio-tresna bezala erabiltzeko asmoz. Zue...\nXXIV. AMA GUADALUPEKOA NAZIOARTEKO JUDO TXAPELKETA\n2016ko urtarrilaren 23ko asteburuan Jostaldi Pilotalekuan egingo da txapelketa honen 24. edizioa . Horretarako, txapelketa ofizialeko 4 tatami prestatuko dira eta 2 beroketa guneetarakoLehiaketa, emakume eta gizon judoka kadeteei zuzenduta dago: 1998-1999-2000 urteetan jaiota.Lehiaketak, larun...\nAEROBIC-EKO TALDEKO ZORION-AGUR\nAerobic-eko taldeak zorion-agur originala bidaltzen digu, elkarrekin dantzan pasatako uneetako ilusioa, poztasuna eta zorionagatik topa eginez. Hondartzatik haiekin bat egiten dugu eta bizitzaz gozatzera eta kopa beti betea ikustera gonbidatzen zaituztegu. Dantzatu zure bizitza!!...


Sexuagatiko bereizketarik ez egoteko eta aukera eta onurak ezartzeko printzipio juridiko unibertsala, eskubide berdinak eta edozein baliabide motatarako sarbide, gozamen eta kontrol berdinak bermatzen dituena\n2002an konpromisoak hartzen eta generoan prestakuntza hartzen hasi ginen ikastaroak eginez, proiektuak burutzen eta beste elkarte eta pertsona batzuk inplikatuz.\nBurututako proiektuen artean nabarmendu behar dira:\nKirolean denok Berdinak, Eusko Jaurlaritzaren aldetik saria jaso genuela eta Kirolerako Euskadi sarien barruan, Emakume eta Gizonena.\nEmakume eta Gizonen Berdintasuna ezartzeko Gida. Genero ikusmoldearen eremu zehatzeko kirol elkarteen zerbitzurako aurrerapen aukera.\nHizkeraren berrikuste orokorra. Hizkeraren erabilpen ez sexista, emakumea aintzat hartzea.\nBrightongo Aitorpenarekin bat egin dugu, oinarrizko helburua, kirol praktikaren eremu guztietako emakumeen parte hartze osoa erraztu eta baloratu egiten duen kultura garatzea da.\n"Berdintasunerako Foroa" Emakundek antolatutako urteroko biltzarrean esku hartzea instituzioak, kolektiboak eta erakundeok emakume eta gizonen berdintasunaren alde egiten gabiltzan lana indartzeko xedez, "Bizkaiko kirol federatuan emakumeen partaidetza" proiektuaren aurkezpenarekin.\nGaur egun, honako ikastaroa ari gara egiten: "Kirol eremuan zertara behartzen gaitu emakume eta gizonen arteko berdintasunari buruzko arautegiak?".\nIkastaro, jardunaldi, mintegietara joatea:\nEmakumea eta Kirola Mintegiak (10), Aspasiak antolatutakoak.\nJarrera eta aurreiritzi sexistak kirol arloan.


Datuen babesa - JEZ\nJEZ enpresarentzat (Arantzar z.g., 01400 Laudio, Araba, Espainia) oso garrantzitsua da norberaren datuen segurtasuna eta pribatutasuna babestea. JEZ enpresak norberaren datuak babesteko, behar bezala erabiltzeko eta isilean gordetzeko ezarri beharreko legezko arauak betetzen ditu, baina, batez ere, Datuen Babesari buruzko Espainiako Legea (DBLO) eta Datuen Babesari buruzko EBko Arau Orokorra (DBAO).\nDatuak babesteko politikak azaldu egiten du zergatik, noraino eta zertarako bildu eta erabiliko ditugun zure datu pertsonalak, gure www.jez.es webgunea bisitatu eta erabiltzen duzunean.\nEra berean, datuak babesteko aparteko politika orokorra ere badago JEZ enpresako negozio-bazkideentzat.\nNorberaren datuak datuetako subjektuarekin (pertsona fisikoarekin) lotutako edozein informazio dira, eta zuzenean edo zeharka identifikatzeko aukera ematen dute (esate baterako, izena, posta elektronikoaren helbidea edo IP helbidea).\nPosta elektronikoz, telefonoz edo faxez gurekin harremanetan jartzen zarenean, bidaltzen dizkiguzun datu pertsonalak prozesatzen ditugu (posta elektronikoa, izena, telefono-zenbakia, fax-zenbakia, zure kontsulta, lotutako agiriak), zure kontsulta kudeatu ahal izateko.\nGure webguneak cookieak darabiltza, eta, horri esker, zure nabigatzailea ezagutzen du webgunea bera berriro bisitatzen duzunean. Cookieak testu-fitxategi txikiak dira, eta bere gailuan gordetzen ditu nabigatzaileak. Horri esker, webguneak berak badauka zure interesetara behar bezala egokitzerik. Cookieak zure ordenagailuan biltegiratzea nahi ez baduzu, zeure nabigatzailea eratu ahal izango duzu, cookieak jartzen direnean horren berri eman diezazun. Horrela, testuinguruaren arabera baimenduko dituzun ala ez erabaki ahal izango duzu. Horrez gain, cookieen erabilera\nere desaktibatu ahal izango duzu zeure nabigatzailean. Mesedez, halakoetan, oso kontuan hartu ezin izango dituzula webguneko funtzio guztiak bete-betean erabili.\nWebgune honek Google Analytics darabil, hau da, Google Inc. enpresak (Googlek) webguneak aztertzeko daukan zerbitzua. Google Analytics zerbitzuak cookieak darabiltza. Izan ere, testu-fitxategiak dira, eta zure ordenagailuan gordetzen dira, webgunean egindako erabilera aztertu ahal izateko. Cookieak webgune honetan egin duzun erabilerari buruz sortzen duen informazioa Googlek Estatu Batuetan daukan zerbitzarira igortzen da bertan gordetzeko. Google Analytics darabilgunean, beti-beti IP helbidearen anonimizazioa dago aktibatuta. Hori dela eta, Europar Batasuneko estatu kideetan edo Europako Esparru Ekonomikoarekin hitzarmena sinatu duten beste estatu batzuetan, Googlek zure IP helbidea moztuko du igorri baino lehen. Beraz, IP helbide osoa salbuespenetan baino ez da igorriko Googlek Estatu Batuetan daukan zerbitzarira, eta bertan moztuko da. Webguneko operadorearen izenean, Googlek informazio hori erabiliko du, webgunearen erabilera ebaluatzeko, webgunearen jarduerari buruzko txostenak biltzeko eta webgunearen operadoreari berari webgunearen erabilerarekin zein interneten erabilerarekin lotutako beste zerbitzu batzuk eskaintzeko. Google Analytics zerbitzuan zure nabigatzaileak igortzen duen IP helbidea ez da Googleko beste datu batzuekin bateratuko. Cookieen erabilera gaitzesteko, zure nabigatzaileko eraketa egokia hautatu beharko duzu. Halakoetan, ordea, oso kontuan hartu ezin izango dituzula webguneko funtzio guztiak bete-betean erabili. Bestetik, Googlek webgunearen erabileran oinarrituta cookieak sortu dituen datuak biltzea eta prozesatzea prebenitu ahal izango duzu (zure IP helbidea barne). Horretarako, honako esteka honetan eskuragarri dagoen nabigatzailearen osagarria jaitsi eta instalatu egin beharko duzu: http://tools.google.com/dlpage/gaoptout?hl=en. Zerbitzuaren baldintzei eta datuen babesari buruzko informazio gehiago lortzeko, honako hauxe kontsultatu: http://www.google.com/analytics/terms/us.html eta https://support.google.com/analytics/answer/6004245?hl=us.\nLege-oinarria, biltegiratzeko epealdiak\nDatuak prozesatzeko orduan, DBAOko 6(1) artikuluko a) letran (baimena) edota f) letran (interes legitimoa) xedatutakoa hartzen da kontuan.\nProzesatutako datu pertsonalak azterketa estatistikoak egiteko erabiltzen dira, baita webgunean jarduteko, babesteko eta hobetzeko ere (interes legitimoa). Zure datu pertsonalei beste edozein erabilera emateko (buletinak bidaltzeko, esaterako), ezinbestekoa izango da zure baimena edukitzea.\nDatu pertsonalak biltzeko orduan beste era batera berariaz adierazten ez bada (baimena emateko adierazpen batean, adibidez), zure datu pertsonalak ezabatu (edo anonimizatu) egingo dira, datu pertsonal horiek bilketaren helburuak betetzeko gorde behar ez direnean eta legearen arabera eusteko betebeharren batek (zerga edo merkataritza arloko legeak, esaterako) datuok luzaroago gordetzera derrigortzen ez bagaitu.\nNorberaren datuen igorpena eta zabalkundea\nZure baimenik ez badaukagu, webgunean egin duzun erabileran oinarrituta bildu ditugun datu pertsonalak ez dizkiegu hirugarrenei igorriko, betiere, geure betebeharrak egiteko derrigorrezkoa ez bada edo legeak/agintariek behartzen ez bagaituzte.\nJEZ enpresak prozesatzaileak (zerbitzuen hornitzaileak) inplikatzen ditu, datu pertsonalak prozesatzeko (ITko laguntza-kontratuaren esparruan, esaterako). Kontratuaren arabera, prozesatzaile horiek datuak babesteko ezarri beharreko arauketak bete beharko dituzte derrigorrean.\nSare sozialen funtzioak\nWebgune honek Facebook, Twitter eta Google+ sare sozialetako osagarriak/funtzioak darabiltza. Datuen babesa dela eta, lehenespenez daude desaktibatuta. Hori dela eta, berariaz aktibatu beharko dituzu erabili ahal izateko. Aktibatu baino lehen, hornitzaile zehatzei buruzko honako informazio hau kontuan hartu, mesedez:\nWebgune honek facebook.com sare sozialeko osagarri sozialak darabiltza, eta Facebook Inc. enpresa da operadorea (1601 South California Avenue, Palo Alto, CA 94304, AEB). Osagarria aktibatu ondoren, konexio zuzena ezarriko da zure nabigatzailearen eta Facebookeko zerbitzariaren artean. Facebookek zuk (eta zure IP helbideak) gure webgunea bisitatu duzula dioen informazioa jasoko du.\nFacebookeko “Gustuko dut” botoian klik egiten baduzu, Facebooken dugun kontuan saioa hasita daukazun bitartean, gure webguneko edukia zuzenean estekatu ahal izango duzu Facebooken duzun profilarekin. Horri esker, Facebookek gure webgunera egin duzun bisitaldia lotu ahal izango du zure erabiltzaile-kontuarekin. Webgunearen hornitzaileak garenez, oso kontuan hartu ez dugula inolako informaziorik jasoko igorritako datuen edukiari buruz, ezta Facebookek ematen dien erabilerari buruz ere. Informazio gehiago edukitzeko, Facebookeko datuen politika kontsultatu: http://facebook.com/policy.php. Facebookek gure webgunera egin duzun bisitaldia Facebooken duzun kontuarekin lotzerik nahi ez baduzu, Facebooken duzun kontuko saioa itxi, mesedez.\nGure webgunean, Twitterreko funtzioak agertzen dira. Funtzio horiek Twitter Inc. enpresak eskaintzen ditu (1355 Market St, Suite 900, San Frantzisko, CA 94103, AEB). Twitter eta retweet funtzioa darabiltzazunean, bisitatzen dituzun webguneak Twiterren duzun kontuarekin estekatuko direnez, beste erabiltzaile batzuentzako egongo dira ikusgai. Datuak Twitterrera ere igorriko dira. Webgunearen hornitzaileak garenez, oso kontuan hartu ez dugula inolako informaziorik jasoko igorritako datuen edukiari buruz, ezta Twiterrek ematen dien erabilerari buruz ere. Informazio gehiago edukitzeko, Twiterreko pribatutasun-politika kontsultatu: http://twitter.com/policy. Kontuan bertan, Twitterreko pribatutasunaren eraketa aldatu ahal izango duzu.\nGoogleko +1 botoiari esker, mundu zabalean argitaratu ahal izango duzu informazioa. Googleko +1 botoiak Googleko eta gure bazkideen eduki pertsonalizatuak emango dizkizu zuri eta beste erabiltzaile batzuei. Googlek +1 eduki moduan eman zenuen informazioa biltegiratuko du, baita +1 botoian klik egitean ikusten ari zinen webguneari buruzko informazioa ere. Zure +1ak, izena eta profileko argazkia Googleko zerbitzuetan agertu ahal izango dira (bilaketen emaitzak, esaterako), baita Googlen daukazun profilean edo beste lekuren batean ere, webguneetan nahiz iragarkietan.\nGooglek zure +1 jarduerari buruzko informazioa erregistratzen du, zuretzat eta beste batzuentzat Googleko zerbitzuak hobetzeko. Google +1 botoia erabiltzeko, oro har ikusteko moduko jendaurreko profila eduki beharko duzu Googlen, eta, gutxienez,\naukeratutako profilaren izena azaldu beharko da bertan. Izen hori Googleko zerbitzu guztietan erabiliko da. Batzuetan, Googlen daukazun kontuaren bidez edukiak partekatzean erabili zenuen beste izen bat ordezkatu ahal izango du izen horrek. Zure posta elektronikoaren helbidea edo zuri buruzko beste identifikazio-informazio bat duten beste erabiltzaile batzuek Googlen duzun profilaren nortasuna ikusi ahal izango dute. Lehen aipatutako helburuetarako ez ezik, Googlen ezarri beharreko pribatutasun-politikaren arabera ere erabiliko da zuk ematen duzun informazioa. Googlek erabiltzaileen +1 jarduerari buruzko estatistika agregatuak argitaratu edo erabiltzaileekin zein bazkideekin partekatu ahal izango ditu; esate baterako, argitaratzaileak, publizitategileak edo webgune afiliatuak.\nZure eskubideak, harremanetarako datuak\nOro har, datuak eskuratzeko, zuzentzeko, ezabatzeko, eramateko, aurka egiteko eta prozesaketa mugatzeko eskubidea izango duzu. Zure datu pertsonalak prozesatzeko orduan baimena eman behar baduzu, baimen hori une oro ezeztatzeko eskubidea izango duzu. Baimenaren ezeztapenak ez du inolako eraginik edukiko ezeztatu aurretiko baimenean oinarritutako prozesaketaren legezkotasunean. Azkenik, ikuskaritza-agintaritzaren aurrean kexa aurkezteko eskubidea ere izango duzu.\nDatuen pribatutasunari eta lehen aitatutako datuen erabilerari buruzko galderarik edukiz gero, JEZ enpresako datuen babeserako erakundearekin harremanetan jarri besterik ez duzu helbide honetan: laboral@jez.es\nDatuak babesteko politika hau lantzean behin berrikusten da.\nDatuen Babesari buruzko Jakinarazpen Orokorra Negozio Bazkideentzat (pdf).


Prestakuntza Iraunkorrerako laguntza deialdi berria — IMH Campus\nPrestakuntza Iraunkorrerako laguntza deialdi berria\nPrestakuntza Iraunkorrerako laguntza deialdi berria Enpresa, prestakuntza-zentro eta erakunde sinatzaileei zuzenduta, Eusko Jaurlaritzako Hezkuntza, Unibertsitate eta Ikerketa Sailak gauzatuko ditu eta HOBETUZ-ek kudeatu. https://www.imh.eus/eu/albisteak/prestakuntzarako-laguntza-deialdi-berria https://www.imh.eus/eu/albisteak/prestakuntzarako-laguntza-deialdi-berria/@@download/image/hobetuz.jpg\nEnpresa, prestakuntza-zentro eta erakunde sinatzaileei zuzenduta, Eusko Jaurlaritzako Hezkuntza, Unibertsitate eta Ikerketa Sailak gauzatuko ditu eta HOBETUZ-ek kudeatu.\n2007ko azaroaren 19an EHAA-an argitaratu da enpresei eta langileei zuzendutako Prestakuntza Iraunkorreko laguntzen deialdia.\nEnpresei zuzendutako laguntzak Prestakuntza ekintzak eta Prestakuntza Beharren Azterketa eta Detekzioa diruz lagunduko ditu eta enpresen prestakuntza-ekintzen laguntzak Estatuko Hobarien Sistemaren osagarriak izango dira. 2007 urtean zehar enpresa bakoitzak erabili duenaren arabera esleituko zaio diru-laguntza.\nLangileei zuzendutako deialdiak prestakuntza ekintzak eta Prestakuntza Iraunkorrarekin zerikusia duten ekimenak subentzionatuko ditu, hauen artean Euskal Herriko Kualifikazio profesionalen Sistemaren Katalogoan egiten den prestakuntza.


Eguaztenera arte emon daiteke izena Busturiko bigarren eskuko azokarako | Buy Urdaibai\nEguaztenera arte emon daiteke izena Busturiko bigarren eskuko azokarako\nBusturiko Udalak lehenengoz antolatuko duen bigarren eskuko azokan parte hartu gura duten horiek aurretiaz izena emon beharko dute, «aurreikuspenak egin ahal izateko», azaldu du Ziortza Bilbao udaleko kultura zinegotziak. Eguaztena izango da izena emoteko azken eguna eta Altamira auzoko liburutegira hurbildu beharko da horretarako.\nDatorren domekan izango da bigarren eskuko azoka Altamira auzoko plazan, hain zuzen be. «Krisi garaia dela eta, gauza birziklatuei garrantzia emon asmoz erabaki dugu horrelako merkatu bat antolatzea» dio Bilbaok.\nIrtenbidea erabilitako gauzei\nBusturiko Udaleko kultura zinegotziak azaldutakoaren arabera, «herritarrei aukera emon gura diegu jadanik erabiltzen ez dituzten gauzei irtenbidea emoten, izan be, batek erabiltzen ez duen zerbait beste batek erabil dezake». Horregatik, bigarren eskuko merkatuan denetarik ipini ahalko dela jakinarazi du Bilbaok, arropak, oinetakoak, jostailuak, liburuak… «bakoitzaren araberakoa».\nHasieran trukea erabiltzea pentsatu zutela azaldu du, «baina uste dugu aproposagoa izango dela bakoitzak bere prezioa ezartzea, gauza batzuen balioa handiagoa izan daitekeelako».\nAzokan parte hartuko dutenek, domekan, 09:30ak 10:00ak inguruan batzeko asmoa dutela agertu du kultura zinegotziak «gauzak apur bat prestatzeko».


Euskalerriko Eskautak - 2018 egutegia - Euskalerriko Eskautak\nby baden · Published 28 November, 2017 · Updated 22 March, 2018\nArtuen egutegi polit bat egin dugu!\nAbenduak 1era eskatu dezakezue!\nOpari gisa edo dirua ateratzeko eskatu ahal duzue.\nTaldeak finanziatzeko edo adarren operazioak ta enpresetan erabili ahal duzue.\nPreview >> http://bit.ly/Egutegi18Beta\nZure gusutokoa izatea espero dugu.\nPrevious story Bizkaiko asanblada


Areatzako Udala - Zuiako koadrilak eta Gorbeialdek Euskadiko esperientzia-turismoko lehen parkea jarri dute abian: "Gorbeia Central Park"\nZuiako koadrilak eta Gorbeialdek Euskadiko esperientzia-turismoko lehen parkea jarri dute abian: "Gorbeia Central Park"\nEkimen turistikoa zentzumen-esperientzietan oinarritzen da, hala nola, afariak izarren azpian, siestak zelaietan edota astronomi saioak. Proposamenean Gorbeialdeko Araba zein Bizkaiko udalerriek hartzen dute parte (Areatza, Zeanuri, Orozko, Legutio, Zuia edota Zigoitia, besteak beste).\nZuiako Koadrila keta Gorbeialde Landa Garapen Agentziak "Gorbeia Central Park" produktua atera dute. Ekimen berritzaile honek, Eusko Jaurlaritzak -Basquetour, Euskal Turismo Agentziaren bitartez- eta Araba eta Bizkaiko Aldundiak sustatutakoa, ez du parekorik Euskadi eta Estatu mailan. Honen bitartez, bisitariek esperientzia ugarirekin gozatu ahal izango dute: goizaldeko lehen argiak altuera handian dauden parajeetan ikusi, izarren azpian afari erromantiko batekin gozatu edota basoen gauetako isiltasuna sentitu.\nProposamen hauekin hirietatik datozen turistek sentsazio ahaztezinak bizi ahal izango dituzte. New Yorkeko Central Park parkearen simulazioa eginez, Areatza, Zeanuri, Orozko, Legutio, Zuia edo Zigoitiako udalerriek 19 eskaintza erakargarri diseinatu dituzte elkartzen dituen parke naturala turismo alternatiborako gune bilakatzeko, ingurumena kaltetu barik.\nEkimena Lakuako Gobernuaren marketin turistikoko egitasmoan kokatzen da eta 80 agente turistiko desberdinek eskainiko dute, hauen artean Gorbeialdeko artisauak, ostalaritza enpresarioak eta bertoko ekoizleak. Turismoa egiteko era berri honen bitartez, bisitariak paraje natural eder hauetara bideratu ahal izango dira hauek oinez ibiltzeko lekuak baino askoz gehiago direla ulertu dezaten.\n19 esperientzia paregabe\nOpor-sorta antzekoak garatu dira, iraupen desberdinetakoak, "termo-egunsentia" edota "siestodromoa" bezalako izen erakargarriekin. Lehenengoak altueran egunsentiaz gozatzeko aukera emango du, horretarako esperientzia handiko mendizale batzuekin ibilbidea eginez eta ostean gosari eder bat hartuz mendiko aterpetxe baten. Bigarrenarekin, bisitariei ekintzaile turistikoek aurretik aukeratuko duten parkearen lekurik lasaienetako batekin gozatzeko beharrezko duten guztia eskainiko zaie bertan gaua igarotzeko.\nKanpainan Gorbeialdeko Araba zein Bizkaiko udalerriek hartzen dute parte, Zuiako Koadrilarekin eta Gorbeialde Landa Garapen Agentziarekin ordezkatuta, hurrenez hurren. Zentzumen-esperientzia hauetakoren batekin gozatu nahi dutenek www.gorbeiacentralpark.com web orrialdearen bitartez kontratatu ditzakete.\nAipatutako ideiez gain, Gorbeia Central Park izeneko ekimenak egun batez artzain lanak egiteko aukera ere emango du, euskal artzain txakur leialen laguntzarekin ardiak zainduz. Horrez gain, “osotasunera heldu” ahal izango da yoga eginez mendi tontor baten gainean, bertako ikuspegiekin gozatuz, edota baso baten sakontasunean entzun daitezkeen errekastoen zurrumurruarekin inguratuta.\nAbentura atsegin dutenek, gaueko iluntasunean murgildu ahal izango dira "safaria itsuan" izeneko proposamenarekin. Honekin eguzkia ezkutatzen denean hobeto entzuten diren parke naturaleko faunaren bitxikeriak ezagutzeko aukera egongo da, Egunez, bisitariek gurpil gaineko picnic-a aukeratu ahal izango dute, bizikleta baten saskian eurek nahi duten lekuan bazkaltzeko beharko duten guztia emango zaielako.\nTurismo gastronomikoarekin jarraituz, sukaldaritza bideak proposamenarekin bidaiariak baso desberdinak zeharkatu ahal izango ditu hainbat taberna eta jatetxetan geldialdiak eginez. pintxo, menu zein bertoko postreak dastatuz.\nProposamen hauetakoren baten parte hartzeko bisitariek euren sorta aurretiaz erreserbatu ahal izango dute www.gorbeiacentralpark.com webgune berrian. Behin orrira sartuta, erabiltzaileak erosi nahi duen esperientzia aukeratuko du, erabilgarritasuna begiratu du, inguruan alojamendurako dituen aukerak eskainiko zaizkio eta ordainketa edo erreserba web orriaren bitartez egin ahal izango du.\nBooking bezalako sistematan hotel baten erreserba egin edota hegazkinerako txartela erostean bezain erraza da. Halere, euren erreserba era tradizionalean egin nahi dutenek Gorbeia Central Park-eko Turismo Bulego bietakoren batera deitu ahal izango dute – Dima 94 404 60 97 edo Murgia 945 43 01 67 – eta bertan emango zaie behar duten informazioa eta sorta desberdinen artean aukeraketa egiten lagunduko zaie.


Gune honetan moldaketa eta ekarpen guztiak onartuko dira, baina ez deskalifikazioak — AZpiTituluak.eus\nGune honetan moldaketa eta ekarpen guztiak onartuko dira, baina ez deskalifikazioak\nGune honetan moldaketa eta ekarpen guztiak onartuko dira, baina ez deskalifikazioak https://azpitituluak.eus/albisteak/1315889636 https://azpitituluak.eus/@@site-logo/logo.png\nLuistxo — 2011/09/13 05:53:00 GMT+1\nAzpitituluen munduak inoren ekarpenen gainean moldaketak egitea du funts praktikoa. Batek sortzen du auskalo nola ingelesezko azpititulu bat (gidoiaren egileei edo produkzio etxeari baimenik eskatu barik, jakina), eta normalean ingelesezko bertsio horien gainean jaiotzen dira gaztelaniazkoak. Gaztelaniazko bertsio horiek ere moldaketak izaten dituzte batetik bestera, webgune desberdinetan agertzen dira, Amerikako edo Espainiako gaztelaniarako bertsioak sortzen dira, aldatzen dira, biderkatzen dira... Euskarazko bertsioak sortu izan ditugunean ere, gehienetan egingo genuen gaztelaniazko edo ingelesezko testu bat hartuta baten bati, eta harena itzuliz, moldatuz.\nBaimenak inplizituak dira: sarean jartzen dute azpititulatzaileek lana, besteek erabili eta birzikla dezaten. Ez dago baimen eskaera espliziturik. Are gehiago, sortzezko baimena, izatez, gehienetan falta izaten da: copyright-a duten gidoi eta testuak dira truke honetan baimenik gabe itzuli eta partekatzen direnak.\nAzpitituluak partekatzen dituenak badaki (edo jakin behar luke) bere lana beste batzuek aprobetxatu ahal izango dutela, eta eraldatu ere bai, berak aurrekoena eraldatu duen bezalaxe. Eta eraldaketak, gainera, originalaren ezabaketarik gabe gertatzen dira: beste toki batzuetan bezala, bertsioa gehikuntzak dira hemen, ez aurrekoen ordezkapenak. Originalak bere tokian dirau, nahi duenarentzat baliagarri, moldaketak bezala.\nTamalez, Azpitituluak.com-en, ekarpen gehien egin duen pertsonak ez du horrela pentsatzen. Bere lana ikaragarria izan da, inork ez du euskaraz berak bezainbesteko lanik egin, eta neuk pertsonalki behin eta berriro eskertu diot. Baina beste inork hark egindakoak ukituz bertsio gehigarriak proposatzen baditu, errespeturik gabeko (adibide bat) erantzunak jasatera (bi) kondenatzen da (hiru).\nEuskararentzako korpus edo bilduma edo dena-delako hau osatzen segitzeko erabakia hartua daukat. Azpitituluak.com-en ez da inoren ekarpenik atzera botako, arbuiatuko edo ezabatuko, ez originalik, ezta moldaketarik ere. Ekarpen horiek egiteagatik ez zaio inori kargurik hartuko, ez ortografiagatik, ezta materialaren jatorriagatik, ezta bertsioak eraldatzeagatik ere. Eta deskalifikazioak, erantzun mingarri horiek, ezabatzeko ardura hartuko dut, egoki baderitzot. Webgune ireki gisa sortu nuen ekimen hau, eta urteroko euro batzuk kostatzen zait. Irekia izateko petralkeriak moztu behar baditut, hala izango da.\nAzpititulu guztiak bildumaren parte izatera igaroko dira; baita beste toki batzuetan sortutako ekarpenak ere, oraintsu JatorrizkoBertsioa.com-en kargatu direnak, adibidez; edo Zinemaldiko zuzendari Jose Luis Rebordinosek udaberrian iragarri zuen beste webgune bat sortzen bada ere (babes ofiziala izango omen duen euskarazko azpidatzien webgune bat, nonbait), hangoak ere ekarriko ditugu. Hala Tutatis!\nErabaki egokia, Luistxo. Eskerrik asko.\nBa ikusita dagoen rollo txarra, erabaki dut ez dudala\negitasmo honetan parte hartzen jarraitzerik.\nGaitzespen, irain, eta mehatxu gehiegi jasaten ari naizenez.\nHortaz erabaki dut ez dudala AZPIDATZI gehiago igoko.\nOngi izan eta AGUR.\nNire ere erabaki egokia iruditzen zait zurea Luistxo. Gainera, orain arte ez diot inoiz Aramendiri erantzun, baina gogoa izan dut behin baino gehiagotan; izan ere, aurreko udaberrian nik ere azpititulu batzuk egin nituen eta batzuetan sinatu gabe joaten ziren, baina berehala hor zegoen Aramendiren erantzuna "nire" azpitituluen gainean bere izena jarrita "doikuntza" batzuk eginda.\nUste dut langintza honetan eta are gehiago euskaraz pertsonalismoak eta soberan daudela, eta bai berriz faltan guztion ahalegina eta lana, bakoitzak ahal duen moduan eta neurrian emana.\nAzpitituluak egiterakoan denok ditugu akatsak edo gaizki ulertuak, askotan presaka egindako lanak dira; horregatik behar-beharrezkoak dira moldaketak, zuzenketak. Nik, behintzat, eskertzen ditut.\nEa berriro ere denborarik hartzen dudan beste film batzuk ere euskaraz azpititulatzeko, eta zuek horiek gozatzeko eta behar bada zuzentzeko eta hobetzeko.\nErabaki guztiz zuzena. Arauak betetzen ez dituena, kanpora.\nAhal dudanean, saiatuko naiz lantxoren bat ekartzen.\nEskertzekoa da egiten ari zareten lana. Oraingoan ere, euskal kulturan ia beti gertatu den bezala gizartetik sortutako ekimenei esker iritsi da euskara esparru berrietara. Honelaxe sortu ziren ikastolak, euskaltegiak, Egunkaria, Durangoko azoka, ...\nXabier Aramendik lan handia egin duela onartu beharra dago, baina ez zait batere egokia iruditzen bere jarrera. Interneteko lan komunalak nola funtzionatzen duen ez duela ulertu dirudi. Wikipedia, software librea eta softwarearen euskaraketa dira komunitate bezala lan egiteko modu horren adibide. Bestalde, ez nator bat bere irizpide ortografiko eta hitz aukeraketarekin, adibidez, nondik atera du lesbiana esan nahi omen duen "emaberekundekoia" hitza? Euskara batuaren ortografia ez errespetatzea ere ez zait serioa iruditzen. Berari hala irudiko ez bazaio ere honelako jokaerek euskarari kalte egiten diote, gaztelerazko "Hoygan"-ekin konparatuko nuke bere idazteko modua. Hala ere, okerrena bere lana ukiezina dela uste izatea da eta zuzentzen/hobetzen saiatzen dena iraintzea.


Cyberpunk 2077ren berritasunei buruz mintzatu da CD Projekt Red - Berriak - Game Erauntsia - Bideojokoak euskaraz\nCyberpunk 2077ren berritasunei buruz mintzatu da CD Projekt Red\nLander Unzueta | 2020/06/29 18:00 Berriak\nNight City Wire aurkezpenean azaroaren 19an estreinatuko den RPGari buruzko xehetasunak eman ditu.\nBigarren atzerapen bat jasan ondoren, CD Projekt Redek garatzen ari den lan berriari buruzko trailerrak aurkeztu ditu. Cyberpunk 2077 akziozko RPG futuristak tiroketak, hackerrak eta hiri erraldoi dekadentea batuko ditu.\nNight City Wire izeneko aurkezpenean bideojokoaren sarreran ikusiko ditugun uneak soilik erakutsi dituzte. Cyberpunk 2077n V izeneko protagonista kontrolatuko dute jokalariek. Jackie lagunak chip bat lapurtzera gonbidatzerakoan Vren bizimodua guztiz aldatuko da.\nIstorioa eta gameplaya batzen dituen trailerraz gain bideojokoaren ezaugarri berria aurkezteko bideoa erakutsi dute poloniarrek. Braindance izeneko teknologiaz baliatuta jokalariak beste pertsonaien burmuinean sartu eta horien oroitzapenak ikuskatu ahalko dituzte.\nBideojokoarekin batera Cyberpunken inguruko proiektu gehiagoren berri eman dute CD Projektekoek. Netflix eta Studio Triggereko japoniarrekin elkarlanean Cyberpunk: Edgerunners deitutako animea sortzen ari dira.\nCyberpunk 2077 azaroaren 19an argitaratuko da PC, PS4 eta Xbox Onean. Kontsolen datorren belaunaldiari begira ere ari dira poloniarrak; bideojokoa gaur egungo kontsoletarako erosten dutenek datorren belaunaldirako doako eguneraketa jasoko dute Cyberpunk PS5ean eta Xbox Series Xn argitaratzen denean.\nGame Erauntsiatik Night City Wire aurkezpenaren zuzeneko jarraipena egin genuen saretik. Elkarteko kideen erreakzioak ikusi nahi izanez gero, bideo osoa GEren Youtubeko kanalean dago ikusgai:


Laino artean, 'Orbel' taldearen bila | Musikharia | IRRATIA\nOrbel taldea, iluntasunean\nOrbel taldeko lau kideek egingo dituzte astelehenetako 'Beste bat' saioak. Hartara, Txomin Urriza taldekidearekin elkarrizketa bat izan dugu 'MusikHaria'-n. Taldearen sorreraren inguruan galdetuta, laguntasun baten fruitua dela adierazi digu Urrizak, «Orbel taldea sortu aurretik, lagunak ginen eta lagunak gara egun. Gure artean hizketan ari ginela sortu zen 'Orbel'. Garaian, etxe berean bizi ginen hiru taldekide eta etxeko egongelan egiten genituen kantuak, jakin gabe gero benetan taldea izango ginela».\nSarean ez da Orbeli buruz informazio gehiegi aurkitzen. Baina nahiko ohikoa da hori post-rock munduko musika taldeetan. «Musika da Orbelen alde garrantzitsuena eta bideo batzuk ere baditugu irudi politekin. Nongoak garen esaten dugu, jendeari batzuetan inporta zaiolako. Ez dakit askoz gauza gehiago jakin behar diren gutaz. Musika bezala izango gara akaso, lainotsuak» nabarmendu digu Urrizak.\nBaldintzak ematen diren kasuetan jotzen dute Orbel taldekoek. Euskal Herrian baino gehiago jo dute Europan. 'Bilbo Hiria' lehiaketan ezin izan zuten horrela egin ordea, «ia denborarik gabe egin genuen soinu proba eta kontzertua ere laburra izan zen, baina, zorionez ondo irten zen» kontatu digu Orbel taldeko kideak. Izan ere oholtzan bi gitarra, baxua, lau ahots, 3 sintetizagailu eta akordeoi bat dituzte Orbelekoek, ordenagailuko soinuez gainera. Urrizak horrela kontatu digu: «Pentsa teknikari batentzat zenbateko lana den hori guztia orekatzea. Gainera bateriarik ez dagoenez, elkarri oso ongi entzun behar diogu oholtza gainean ere».\nAtabal eta Le Magnetto aretoetan eszena lokaleko taldeei ematen zaien babesaz galdetuta, «eskertzekoa» dela esan digu Txomin Urrizak, baina kritiko jarri da beste maila bati begira: «Falta duguna maila apaleneko eszena da. Gaztetxeetan duela urte batzuk kontzertu pila bat zeuden eta gaur egun oso gutxi. Guk kontzertuak antolatzen ditugu eta taberna eta gaztetxeak falta ditugu kontzertuak egin ahal izateko» bukatu du Urrizak.\nMaiatzean, astelehenero 15:00etan eta errepikapena 21:00etan entzun daitezke Orbel taldeak egindako 'Beste bat' saioak, eta, ezin duenak, podcast plataformetan entzun ditzake.


Munto | Santsanategi | Turko-Enea\n“Nomenclator” (1870) eta Hamarrenak (1610) zerrendan bietan azaltzen zaigu, eta bietan berdin idatzita “Sansanategi”. Zer duen esanahia? Bistan da tegi atzizkia, Santso edo Santsa izan liteke sustraia. Agian Santsa-ene-tegi? Baliteke.\nMartindegiko hegalean kokatzen zaigu Santsanategi baserria, Akerregin, Zumadi baserritik, Erroilaburuko bidean gora jo eta hirurehun bat metro ezkerrera, hain zuzen. Hau izan dute beti “gorputz bidea” eta herrirako bidea. Martindegira, ordea, Ergobia eta Donostiara joateko.\nBi isuritako etxe zabala eta betidanik bi bizitzakoa, erdian horma sendo batek banatzen dituelarik. Terraza ederra alderik alde hegoaldetik eta hau ere bitan banatua. Batak sartaldetik du sarrera nagusia, sortaldetik besteak. Honek, gainera, terraza estalia iparraldera, beiraz hornitua, Hernani eta Donostialdera ikuspegirik ederrenarekin. Nola batak hala besteak lore eta landare apaingarriz jantzirik ataria.\nGurasoak, Teodoro Zabalegi. Etxeberria, bertako semea, aita, eta Joxepa Petriarena Olaziregi, ama, errenteriarra, Txirritaren kidekoa eta bertsozale porrokatua. Hauen seme-alabak: Pakita, Maritxu, Pilar, Joxe, Euxebio, Xole eta Milagros. Pakita, Maritxu eta Joxek baserrian egin dute bizimodua. Orain, Joxe, honen arreba gazteena Milagros eta Xabier eta Iñigo honen bi semeekin bizi dira Zabalegi familian.\nBaserrian eta baserri lanean bizi izan ziren gurasoak. Bospasei behi, zaldia saskiekin, zerri bat etxerako eta esnea nahiz barazkiekin Donostiara egunero, oraino Joxek jarraitzen duelarik.\nBaina aldi berean, arreba eta ilobek beste norabide bat eman diote baserriari. Hasteko, ukuilua etxetik at daukate, eta ordainez etxea nekazal turismoko etxe bihurtu dute. Bestetik, aterpe eder bat, sagardotegi dena, etxetik beheraxeago, aurrean bere aparkalekuarekin.\nEsan gabe doa, Aranburu deitura aspaldiko mendeetan barna belaunaldiz belaunaldi gorde ahal izan dela etxe honetan. Antonio, etxeko semea (57 urte) oroitzen da zerbait amonaz. Praisku Aranburu Señorena eta Joxepa Arruabarrena Irastortza, zaldibiarra, ziren gurasoak. Eta hona seme-alabak: Joakin, Migel, Joxe, Mariano, Manoli, Mari Karmen, Antonio eta Iñaxi.\nAntonio etxean gurasoekin; ezkondu eta emaztea, Milagros Sagastume Santesteban, Zubietakoa (Nafarroa) jaiotzaz. Hiru seme izan dituzte: Eustakio, Iñaki eta Antton. Egun, Antonio eta Milagros senar-emazteak, hiru semeak, Antonioren anaia Joxe, eta emaztearen aita eta ama bizi dira bertan.\nLauzpabost behi, astoa eta behorra, zerri pare bat etxerako, zerrama bi eta oilo multzo bat izaten zituzten. Oilategi ona beti, zeren eta aitak Irin Fabrikan lan egin ohi zuenez, galtxikina eskuratzeko modua izaten baitzuen. Ama esnearekin, barazki eta arrautzak bereziki, eta fruta bere sasoian (sagar, udare, gerezi...) harturik Donostiara jai eta aste (jai egunetan esnea soilik).\nAita, erreleboan, bada ere, lanera ordu tarteak baserriari emanez. Haurrak eskolara, eta etxean (ganadu jana, behi zain, baratzean) amaren esanera. Gero, Antonio etxean gurasoekin. Neguan eraikuntza lanean, baserrian udan. Soldadutza ostean, fabrikara (Bakeliten) erreleboan, baserriko lanarekin tartekatuz. Gaur, 1963. urteaz geroztik herriko basozain dugu.\nIa oraintsu arte (80. urtea) maizter izan dira, eta legeak bide emanez, orduan egin ziren bi auzoak etxejabe. Antonio, amari entzunda, oroitzen da nola Santo Tomas egunean errenta pagatzera joaten ziren. Hona zer errenta modu zuten: sagarra erdira, gurdi bat egur urtean, gariak egiten zuen prezioaren arabera dirutan, eta gainera, kapoi parea eta oiloa.


(«Despotismo ilustratu» orritik birbideratua)\nDespotismo ilustratua edota Absolutismo ilustratua XVIII. mendean Europan nagusitu zen gobernu mota da. Beraz, doktrina politiko bat da, Ilustrazioaren (Argien Mendearen) garaiko filosofoen ideietatik sortua. Monarkia absolutuen eta Antzinako Erregimenaren barnean kokatuta dago. XVIII. mendearen erdialdean agertu zen despotismoaren aldaera bat da. Gobernu mota horretan: monarkek beren borondatea ezartzen zuten parlamentuak kontuan hartu gabe; eta aldi berean, Ilustrazioaren ideia filosofikoetan oinarritutako erreformak egiten zituzten administrazioa eta ekonomia arrazionalizatzeko.\nLuis XV.a Frantziakoa, Van Loo pintorearen koadro batean\nGobernu-mota hori esaldi batean labur daiteke: Dena herriarentzat, baina herria aintzat hartu gabe. Estatuaren ongizatea bilatzen zuen (edo, gutxienez, monarkek ongizatetzat ulertzen zutena), hau da, herritarren iritzia kontuan hartu gabe eta boteretsuek sortutako erreformak egitea.\nNobleen eta zerbitzarien arteko harremanak gozatu nahi izan zituen. Volgako eta Doneko matxinadan, kosakoek, Pugatxev gidari zutela (1773-1774), morrontza ezeztatzea eta noblezia desagertzea eskatzen zuten. Eskakizun haien kontra, ordea, aristokraziaren eskubideak eta aristokratak estatuko burokrazian parte hartzea eskatzen zituen joera sortu zen (Nobleziaren Eskutitza, 1785). Austrian, Habsburgoko Maria Teresaren (1740-1780) eta Josef II.aren (1780-1790) erreinuen eta Kaunitz printze eta ministroaren gobernuaren helburu nagusiak zentralizazio-maila, justizia, hezkuntza eta kultura indartzea eta zergak gehitzea izan ziren. Austriako erreinua herri eta erlijio ugarik osatua zen: alemaniarrak, txekiarrak, eslovakiarrak, hungariarrak, italiarrak, kroaziarrak, esloveniarrak, poloniarrak, ruteniarrak, errumaniarrak, flandriarrak, eta katolikoak, juduak, kristau ortodoxoak eta protestanteak.\nLehen mailako hezkuntzan ere hainbat berrikuntza egin zituen: zientzia, teknika eta historia sartu zituen curriculumean. Estatuaren aginpidea Elizaren kontura indartu zen, apezpiku eta parrokoak funtzionario bihurtu baitziren. Tolerantziaren Agiri Orokorrak (1781) hainbat eskubide eman zizkien judu, luterotar eta kalbinista.\nErreforma haiek monarkiaren zabalkundea oztopatzen zuten bide guztiak desagerrarazteko ziren, batez ere: aleen merkataritza liberalizatu zen (1765), gremioen eskubideei mugak jarri zitzaizkien, Ameriketarako merkataritza zuzena liberalizatu zen (1718) eta ekarte ekonomikoak bultzatu ziren.\nAzken aldaketa 25 azaroa 2020(e)an, 18:46(e)tan\nOrriaren azken aldaketa: 25 azaroa 2020, 18:46.


Izaro Larrañaga eta Eneritz Korta (Ttipi-Ttapa): "Herritarren partetik jasotako erantzuna sinetsi ezinda gaude" - Urola Kostako Hitza : Urola Kostako Hitza\nIzaro Larrañaga eta Eneritz Korta (Ttipi-Ttapa): "Herritarren partetik jasotako erantzuna sinetsi ezinda gaude"\nEmakumeek osatzen dute Ttipi-Ttapa, eta korrika eginez norbere mugak hobetzea dute helburu. Hain justu, helburu guztiak gainditzea lortu zuten larunbateko lasterketa solidarioarekin.\nTtipi-Ttapa elkarteko kide dira Izaro Larrañaga eta Eneritz Korta (Ana Abarisketa)\nJendetza bildu zen pasa den larunbatean, irailak 26, Azkoitian. Bularreko Minbiziaren Kontrako I. Lasterketa solidarioak lortu zuen hori, eta ez zen gutxiagorako, Katxalin bularreko eta ginekologiako minbizia duten emakumeen elkartera bideratuko baitute bildutakoa. Ez dute batutako dirua zenbatzeko modurik izan oraindik, baina laster jakinaraziko dutela diote. Izaro Larrañaga eta Eneritz Korta dira lasterketa solidarioa antolatzen ibili diren Ttipi-Ttapa elkarteko kideetako bi. Zer nolako biharamuna izan duzue lasterketa ostean? Izaro Larrañaga: Oso gustura gaude lortutakoarekin. Ez genuen eskuratutako laurdenik espero. Izan ere, pentsatzen hasi ginenean zenbat lagunentzako lasterketa antolatu, iritzi kontrajarriak zeuden taldean: batzuen iritziz 800 bat lagun izatea lortuko genuen, eta beste batzuentzat, 200. Beraz, soberan bete ditugu helburuak. Eneritz Korta: Mila dortsal eskatu genituen, baina ez genuen sekula pentsatuko salduko genituenik. Gaur zortziko helburua genuen 500era iristea. Azkenean, 863 lagunek hartu zuten parte lasterketan. Zenbaki horri gaztetxoen lasterketan izena emandakoak gehitu behar zaizkio, 350 inguru. Non dago gakoa? I.L: Kalean postua jartzeak erakarri du jende asko eta asko. E.K: Postua jarri genuen egunetan 80 lagunetik gorak eman zuen izena. Herritarrek erantzun dute, beraz. I.L: Dudarik gabe. Izan ere, lasterketan parte hartu ez, baina borondatezko ekarpenak eman zituztenak gehitu behar dira. E.K: Lasterketa bukatzean itxulapikoa gainezka zegoen. I.L: Aprobetxatu nahiko genuke eskerrak emateko parte-hartzaileei, kolaboratu dutenei eta, oro har, herritar guztiei. Sekulako erantzuna jaso dugu, eta ezin sinetsita gaude. Parte-hartzaileen daturik ba al duzue? I.L: Emakumeak eta azkoitiarrak izan ziren gehientsuenak, hamarretik zortzi emakumeak baitziren eta, jaioterriari dagokionez, %86 ziren azkoitiarrak. Hala ere, leku askotatik etorri zen jendea: Markinatik, Gernikatik eta Donostiatik, esaterako. E.K: Azpeitia, Elgoibar eta Mendarotik ere asko gerturatu ziren. Ttipi-Ttapa elkartea berria da, duela urtebete hasi zineten taldean entrenatzen. Nolatan sortu zen horrelako lasterketa bat sortzeko ideia? I.L: Jose Antonio Zulaika da Ttipi-Ttapako entrenatzailea, eta hark hasieratik nahi zuen gurekin lasterketa bat prestatzea. Gainera, emakume talde bat izateak eragina izan zuela uste dut. E.K: Hasieran ekaina genuen buruan. Gero sortu zen bularreko minbizia hizpide hartuta lasterketa antolatzearena, eta irailera pasatzea pentsatu genuen. Zergatik bularreko minbizia, eta zergatik Katxalin? E.K: Zulaikak dio, emakumeek osatutako taldea izanda gurea, eta bularreko minbiziak emakume askori erasotzen diola kontuan hartuta, aukera polita dela Katxalin bezalako elkarte bati bideratzeko bildutakoa. I.L: Emakumeen ehuneko handi bati eragiten dio gaixotasunak. eta, oro har, gizarte osoa dago sentsibilizatuta. Modu batera edo bestera, herritar guztioi ukitzen digun gaia da, gainera. Hain justu, gaixotasuna pasatekoek ere hartu zuten parte lasterketan, ezta? I.L: Bai, niri gerturatu zitzaidan emakume bat esanez bularra kenduta zuela minbiziaren ondorioz. E.K: Donostian urtero antolatzen da lasterketa Klasikoa, eta nagusiaren aurretik, Katxalinek beste lasterketa bat antolatzen du. Aurreko urtean izebarekin hartu nuen parte, eta orduan otu zitzaigun dirua Katxalini bideratzearena. Zer da zuentzat Ttipi-Ttapa? I.L: Korrikako zaletasuna hartzen lagundu digula uste dut, hainbeste jende egonda taldean, –50 kide inguruk osatzen dute– zeure erritmo bereko lagunak aurkitzen dituzu. Eta gehiagorako gogoa ematen du, gainera. E.K: Pixkanaka hobetzen joan gara, eta hasieratik hona sekulako hobekuntza egin dugu. Taldean egiteak asko laguntzen du. I.L: Zulaikak dioen bezala, hasieran ezkututik egiten dugu korrika, Olotza aldetik, eta behin lotsa galtzen dugunean hasten gara Loiola aldera joaten. Izango al da bigarren ediziorik? I.L: Honi jarraipena eman behar diogu, baina maiztasuna, esaterako, zehazteko daukagu.\nLasterketa solidarioko zozketan sarituak\nBularreko Minbiziaren Kontrako I. Lasterketa solidarioan hainbat zozketa egin zituzten parte-hartzaile guztien artean. Herriko dendarien eta ostalarien babesari esker, honakoak dira saritutako dortsalak: 244, 490, 696, 711, 767, 271, 672, 342, 774, 818 eta 552. Saria jasotzeko urriaren 10aren aurretik 674- 95 34 79 zenbakira deitu behar da, edo idatzi azkoitikolasterketasolidarioa@gmail.com helbide elektronikora.


Hauteskundeak M26: Kanpainako zazpigarren eguna Nafarroan, 2019ko maiatzak 16 | EITB Udal eta foru hauteskundeak\nPedro Sanchezek eta Pablo Iglesiasek atzo egindako adierazpenen harira, balizko akordioak izan dituzte hizpide gaur Nafarroan.\nBakartxo Ruiz EH Bilduko presidentegaia. Argazkia: EiTB\nOroimena, gazteria edo euskaraz bezalako gaiak entzun dira gaur Nafarroako kanpaina ekitaldietan. Alabaina, eta atzo Pedro Sanchezek eta Pablo Iglesiasek egindako adierazpenen harira, balizko itunak izan dituzte hizpide Nafarroako Gobernurako presidentegaiek.\nJavier Esparza Navarra Suma koalizioaren presidentegaiak aukeratu egin behar duela esan dio Sanchezi: “Nafarroako herritarren borondatea errespetatzea edo Josu Urrutikoetxearen lagunen eskuetan egotea erabaki behar du”.\nIldo horretan, Esparzak adierazi du PSOEk EH Bildurekin bat egiten badu, “sozialismoaren baloreei uko” egingo diola.\nUxue Barkos Geroa Baiko presidentegaiak Pablo Iglesiasek atzo egindako adierazpenak eskertu ditu. Podemoseko buruzagiak Nafarroako Gobernuaren lana azpimarratu zuen, elkarrizketaren eta politika progresisten alde egindako apustuagatik.\nPedro Sanchez, berriz, kritikatu egin du. “Duintasuna, justizia eta erreparazioaren alde egin duguna kontutan hartuta, ez dugu inoren leziorik onartuko”, adierazi du. “Memoria historikoari lotuta Nafarroan 40 urtetan ezer egin ez duen alderdi batengandik ez dugu leziorik onartuko”, erantsi du.\nBakartxo Ruiz EH Bilduko presidentegaiak iragarri du Euskararen Lege berria onartzea izango dela koalizio soberanistaren helburuetako bat datorren legegintzaldian.\nPodemosek Nafarroako Gobernuan sartzeko egin duen eskariaren harira, Ruizek esan du aldaketa Nafarroan “anitza” dela eta aniztasun horrek “lidergo bateratuak” behar dituela, baina gehiago hori EH Bilduk zuzentzeko unea iritsi dela.\nMikel Buil Podemoseko presidentegaiari alderdi horrek PSNrekin egin dezakeen balizko akordioaz galdetu diote kazetariek, eta aukera hori ez du baztertu. “Gure alderdia transbertsala da; guretzat gizartea eraldatzeko helburu programatikoak adostea da lehentasuna. Guk ez dugu marra gorririk jartzen”, azaldu du.\nMaria Chivite PSNko presidentegaiari, berriz, Podemosi buruz galdetu diote, eta ondokoa erantzun du: “Akordio progresistak egitea eta zuzentzea da gure helburua”.\nGeroa Bairekin gobernua osatzeko aukera, berriz, baztertu egin du. Navarra Suma koalizioarekin gobernua osatuko lukeen galdetuta, Chivitek esan du ez dagoela formula parlamentariorik botorik baztertzea debekatzen duenik. Era berean, azpimarratu du bere asmoa gobernatzea dela eta, bide horretan, PSNren programa babesteko prest daudenen babesa onartzeko prest egongo litzatekeela.\nBestalde, Izquierda-Ezkerrako Marisa de Simon Tuteran izan da, eta Iruñerria eta Erribera arteko arrakala amaitzeko apustua egin du. Eneko Larrate eta David Alvarez Tuterako eta Castejongo alkateak izan ditu ondoan.


Erdal plastiko pila • ZUZEU\nErdal plastiko pila –\n6 pentsamendu “Erdal plastiko pila”-ri buruz\nbaratzezaina 2019-05-06 11:32\nHorrela mintzatuz pidgin bat sortzen da, eta pidgin horrek oinarri dituen den bi hizkuntzetarik bat menperatzen ez bada (adibidez gaztelera, lapurtar askok ez dakiguna edo guti), Lapurdi eta Gipuzkoako bi euskaldunen artean ezin mintzatu, edo oso deseroso, lapurtarrak gaztelerazko hitz gehienak ez baititu ulertuko.\nHalere pidginak, bi hizkuntzen arteko hizlarien artean mintzatzeko sortzen dira (Islandiarrekiko gure arrantzaleen pidgin famatu hori bezala), baina kasu hontan euskañol honen hizlari guziak elebidunak dira.\nEta egoera absurdo honetara heltzen gara: beren burua euskalduntzat jotzen duten gehiengoen arteko ahozko hizkuntza euskañola da (ez bada gaztelera hutsa), eta iparraldeko “frantses” horiekiko hizkuntza aldiz, nekez mintzatzen den euskara deseroso eta trakets bat.\nJosu Lavin 2019-05-06 12:23\nEuscara edota naffarrera, berez, hizcunça hybridoa da.\nHonelaco hitzac ez liratequeela erabili beharco?\nNeuc guti gutitan erabilcen ditut.\nBaina erabilcen diren momentutic hitz espainol horiec benetaco euscaran erabilcen direla adiaraci behar guenuque.\ngarrett 2019-05-06 12:29\nOrduan, konponduta daukagu auzia:\nEuskara = euskara idatzi eta mintzatua + RAEren hiztegia osorik\nJosu Lavin 2019-05-06 15:33\nRAE hiztegui ossoa ez, baina haren parte importante bat bai.\nAmatiñoc aiphatzen dituen erdaracaden eta lexico internationalaren artean ongui berheici beharra dago. Euscaldun gendeac normalean ez daqui berheizten, euscalçainec berec ere ez daquiten beçala.\nMikelats 2019-05-06 21:31\nKlasikoa iada ipar eta hegoko euskal gazteak elkartzen garenean. Orduan konturatzen gara zer nolako euskara zikina erabiltzen dugun, nigandik hasita. Oso kezkagarria, ordezkapenaren azken fasean sartzen ari ganeren seinale.\nBere garaian erromatar inperioaren erorketak salbatu zuen bezala (bere lexikoaren %60 irentsita!) nago oraingoan mendebaldeko zibilizazioaren porrotak salbatuko duela geure hizkuntza\nAritz 2019-05-10 21:16\nEta esaldi osoak tartekatzea ere… :”Goiz oheratuko naiz ze bihar goizean… A las siete de la mañana arriba!”


Flint: Mugikorraren ordainketa prozesatzea kamera erabiliz | Martech Zone\nBatzuetan zentzurik handiena duten gauza txikiak dira. Denek korrika egiten zuten txartel irakurgailuak eta gailu mugikorretarako dongle-ak egitera ... jendea Flint galdetu nion zergatik ez genuen kamera soilik erabiltzen. Sistemak txartelaren zenbakia kameraren bidez identifikatu eta transmititzen du, baina ez du zenbakien argazki lokalik gordetzen.\nTxartel irakurgailurik ez - Erabili Flint aplikazioa txartela segurtasunez eskaneatzeko, txartel irakurgailu edo dongle batetik pasatu beharrean. Teklatutako sarrera modua ere onartzen da.\nZailtasunik gabeko Konfigurazioa - Hasteko minutu batzuetan. DOAKO APLIKAZIOA, irakurlea posta bidez jasotzeko zain egon gabe. Ez da merkatari kontuaren arazorik edo aurretiazko kosturik.\nTransakzio kuota baxuak - Zordunketa-txartelen transakzioengatiko tasak% 1.95 + 0.20 $ dira karga bakoitzeko. Kreditu txartelen tasak% 2.95 + 0.20 $ dira. Hilabeteko konpromisorik ez.\nMarketin sozial erraza - Facebooken gomendioak argitaratu. Iritziak eta gomendioak automatikoki bistaratzen dira zure bezeroaren orrian zein zure orrian.\nTags: kreditu txartelaren tramitazioasilexmerkataritza mugikorramugikorreko ordainketa prozesatzeamobile ordainketak


Elías Querejeta Zine Eskolak lehenengo promozioko ikasleak hautatu ditu | El Correo\nZurekinElías Querejeta Zine Eskolak lehenengo promozioko ikasleak hautatu ditu\nBanatu dituzten 45 leku horiek eskolak eskainitako hiru ikasketa adarretako ikasleek bete dituzte, Artxiboa, Komisariotza eta Sorkuntza ikasleek\nAMALIA IBARGUTXI Martes, 10 julio 2018, 23:23\nZinemagintza, Ikus-Entzunezko Komunikazioa, Arte Ederrak, Artearen Historia edo Kontserbazio eta Zaharberritzea ikasketetak. Askotarikoak dira Elías Querejeta Zine Eskolak (EQZE) jasoko dituen ikasleen gradu ikasketak. Guztira 113 eskaera jaso dituzte eskaintzen dituzten hiru graduondoetarako, eta eskuragarri dauden 45 lekuak segituan bete dituzte.\nEuskal Autonomia Erkidegoko (EAE) 34 hautagai jaso dituzte, Arabako 2, Bizkaiko 10 eta Gipuzkoako 22. Estatuko beste 36 eta atzerriko 43 lagunek ere egin zuten sarbide eskaera, horietako askok Latinoamerikatik. Baita ere, Ipar Amerikako, Asiako eta Europako herrialdeetako eskaerak ere jaso dituzte.\nBanatu dituzten 45 leku horiek EQZEk eskainitako hiru ikasketa adarretako ikasleek bete dituzte. Artxiboa, Komisariotza eta Sorkuntzako talde bakoitzean 15 lagun bildu dituzte Zuzendaritza Akademikoak hautatuta, hau da, Euskadiko Filmategiko, Tabakalerako, Donostia Zinemaldiko eta EQZEko ordezkariek.\nIkasleei dagokienez, %60 emakumezkoa da (27) eta %40 gizonezkoa (18). EAEko ikasleak 10 izango dira guztira, Espainiako beste toki batzuetakoak 17, eta 18 atzerritarrak. Latinoamerikakoak horietako 11 izango badira ere, ikasle atzerritarren jatorria askotarikoa izango da: Andorra, Argentina, Kolonbia, Ekuador, AEB, Mexiko, Erresuma Batua, Serbia, Tailandia, Ukraina eta Venezuela, besteak beste. Kalkulatu dutenez, ikasleen batez besteko adina 29,1 urtekoa izango da.\nIkasle hauek, gainera, ez dira hasiberriak. Jaialdietan euren lanak estreinatutakoak dira, ikus-entzunezko komisariotzan edo produkzioan edota kultura-ekitaldi eta zinemaldien kudeaketan eta programazioan aritu izan dira, hainbat sorkuntza eta ikerketa-alorretako ikertzen. Ibilbidea badaukate.\nGipuzkoako Foru Aldundiak sortutako eskola honek proiektu pedagogiko bakarra du, nahiz eta hiru espezialitatetan banatu duten: Artxiboa, Komisariotza eta Sorkuntza. Banaketa horrek eskolako zuzendaritza taldearekin egiten du bat, hau da, Euskadiko Filmategia, Donostia Zinemaldia eta Tabakalera Kultura Garaikidearen Nazioarteko Zentroarekin.\nIldo bakoitzaren plangintza hiru ataletan banatzen da. Modulu bakoitzak koherentzia pedagogikoa izango du, jakinarazi dutenez, eta horren arabera, sasoi horretako ikasgai eta jarduera guztiak gai nagusi baten ingurukoak izango dira espezialitate bakoitzean.\nAntolamendu horrekin ikasleek «ahalik eta ikuspuntu zabalena eta zeharkakoena lortzea» bilatuko dute, «zinemaren hiru denborekin elkarrizketan»: iraganarekin (ikerketa eta babesa), orainarekin (komisariotza eta programazioa) eta etorkizunarekin (sormena).\nEspezialitate bakoitzeko arduradunak izango dira, hurrenez hurren: Clara Sánchez-Dehesa, film eta ikus-entzunezko materialen kontserbazio eta zaharberritzean aditua, L. Jeffrey Selznick School of Film Preservation eskolan, eta Ikus-Entzunezko Ondarearen masterduna, UCMn; María Palacios Cruz, komisario, idazle zein mugimenduzko zine eta irudien irakaslea, Festival Courtisaneko (Belgika) zuzendari-ohia eta egun zuzendari laguntzailea LUXen (Londres), mugimenduan diren irudien inguruko arte-jarduerak sustatzen dituen organismoa bera; eta Laida Lertxundi, Arte Ederretako eta Giza Zientzietako irakaslea Art Center College of Designen (Pasadena, Kalifornia), Kaliforniako Arte Institutuan.\nGenero-indarkeriaren biktimak Amurrion ere artatuko dituzte 'Dirty dancing' klasikoaz gozatzeko aukera, Gasteizen


Komunikabideak – 2 orrialdea – Gaea Elkartea\nElantxobeko garbiketa Maddalena ostean\nGaea Elkartea 23/07/2019 0 Comments\n23/07/2019 Eskerrik asko atzo bai lurrean, bai uretan eta bai kayakaren laguntzaz, Elantxobeko portua Maddalenen ostean garbitzen ibili zirenei. Lan bikaina #punkmarinos eta #Elantxobeko jendearekin batera. Eskerrak ere #EHUIF-FVAS haien parte harzeagatik.\nElkarrizketa Cadena SER-en\nGaea Elkartea 18/07/2019 0 Comments\n18/07/2019 Cadena SER-en elkarrizketa, festen osteko urazpiko hondakinen arazoari buruz baita ohitura aldaketei buruz ere. Elantxoben antolatutako garbiketaren inguruan ere arituko gara. Sinplastikoko Marion Delaporte egongo da gurekin.\nElkarrizketa Euskadi Irratian. Faktoria\nGaea Elkartea 24/06/2019 0 Comments\n24/06/2019 Elkarrizketa Euskadi Irratian, Faktoria irratsaioan, festa osteko itsas hondakinen arazoari buruz. Kasu honetan, Donostiako San Juan gauaren osteko kasuari buruz arituko gara.\nElkarrizketa ETB1n San Juan gauan\nGaea Elkartea 23/06/2019 0 Comments\n23/06/2019 ETB1, San Juan gaueko jaian sortutako hondakinekin lotutako GAEA Elkarteak burutzen dituen ekimenenei buruz aritu da. Bideo osoa ikusteko aukera gure YouTubeko kanalean: https://www.youtube.com/watch?v=hy5MthnkACs&feature=youtu.be\nGaea Elkartea 08/06/2019 0 Comments\n08/06/2019 GAEA Elkarteak Zero Plastiko Urdaibai ekitaldian hartu zuen parte beste urpekari eta bolondres askoren artean gure kostaldea garbitzeko eta gure ohituren ondorioak agerian uzteko herritar guztien aurrean. Mila esker parte hartu zuten guztiei bereziki Gipuzkoako Urpekari Federazioari eta Real Sociedad-eko Itsaspeko jardueren atalari gurekin parte hartzeagatik.\nGaea Elkartea 22/05/2019 0 Comments\n22/05/2019 Donostiako Pint Of Science 2019 parte hartu dugu, “”XXI.garren mendeko inbasioa” hitzaldiarekin.\nBioterra 2019 prentsaurrea\nGaea Elkartea 07/05/2019 0 Comments\n07/05/2019 Irungo BIOTERRA 2019 iraunkortasun azokaren aurkezpenerako prentsaurrekoan parte hartu genuen Ficoban. Ekainaren 9an, eguerdiko 12tan emango dugun “Eta nik, zer egin dezaket?” hitzaldiari buruzaritu gara solasaldian. Hiltzaldian, ingurumen krisi honi aurre egiteko, plastikoaren erabilera gutxitzeko, hain zuzen, norbanakoaren botereaz hitz egingo dugun. https://www.diariovasco.com/gipuzkoa/bioterra-2019-pondra-20190507150215-nt.html\nGaea Elkartea 11/04/2019 0 Comments\n11/04/2019 Lekeitioko Kultur Etxean egon ginen Jasangarritasunaren Astea ospatzen, 2019ko Ibilaldian ohitura jasangarriak sustatzeko. Milesker hitzaldira hurbildu ziren pertsona guztiei! Eskerrik asko Sinplástico eta Ternua-ri ere haien laguntzagatik. Egon adi hurrengo berrietara!\nEta nik, zer egin dezaket? – GAEA Elkartearen aurkezpena\nGaea Elkartea 28/03/2019 0 Comments\n28/03/2019 GAEA Elkartearen aurkezpena Donostiako Okendo Kultur Etxean. 160 pertsona elkartu ginen… Mila esker etortzeagatik!!\nGaea Elkartea 27/03/2019 0 Comments\n28/03/2019 Diario Vasco aldizkariak San Juan gauaren ostea DOnostian plastikoak jasotzearen ekimenaren berri eman zuen, baita GAEA Elkartearen ikuspuntuari buruz ere. Berria online: https://www.diariovasco.com/gipuzkoa/cara-fiestas-acaba-20190625060436-nt.html


Teresa Ribera ministro espainiarra Mohamad Arkab Aljeriako Energia ministroarekin. Argazkia: EFE\nAljeriako Gobernuak ziurtatu du Espainia gas naturalez hornitzeko sinatu zuen kontratua bete egingo duela eta, behar handiagoa izanez gero, gehiago esportatzeko prest agertu da, Teresa Ribera Trantsizio Ekologikora ministroak iragarri duenez.\nEspainiako Gobernuko hirugarren presidenteordea Mohamad Arkab Aljeriako Energeia ministroarekin bildu da asteazken honetan; izan ere, lau egunetan amaituko da Magreb-Europa gasbidea erabiltzeko kontratua. Hodi horren bidez jasotzen duten Espainiak eta Europako herrialdeek gasa.\nRiberak azpimarratu du Aljeriako Gobernuak merkataritza-harremanei eutsi nahi diela eta, Espainiak hala eskatuz gero, gas gehiago esportatzeko prest agertu dela.\n"Magrebeko gasbidea erabiltzeko kontratua urriaren 31n amaituko dela kontuan hartuta, ministroak azaldu digu gasa Medgazetik garraiatzeko modua aztertuko dutela", erantsi du Riberak.\nJoan den abuztuan, Aljeriak harremanak hautsi zituen Marokorekin eta Magreb-Europa gasbidea erabiltzeari utziko ziola iragarri zuen, Marokotik igarotzen baita. Erabaki horrek ezinegona eragin zuen Espainian eta Europako gainerako herrialdeetan, Aljeriako gasa bide horretatik iristen zaielako.\nBi gasbide ditu Espainiak Afrikarekin, baina horietako bat itxi egingo dute. Zer eragin izango du horrek?


2 Kro 28 - BIBLIJA.net - Biblia interneten\n2 Kronikak 28\n(2 Erg 16,2-4)\n1 Hogei urte zituen Akazek errege izaten hastean, eta hamasei urtez izan zen errege Jerusalemen. Ez zuen Jaunari atsegin zaiona egin, bere arbaso Davidek ez bezala jokatuz. 2 Israelgo erregeen jokabidea hartu zuen, Baal sasijainkoak ohoratzeko idoloak egiteraino. 3 Eta Ben-Hinom\n28,3 Ben-Hinom (edo Gehenna ) harana Jerusalemdik hegoaldera dago; sasijainkoei eman ohi zitzaien kultua bertan, haurrak ere oparitarako hilez (ik. 2 Erg 16,3 eta oh. eta Jr 7,31 eta oh.).\nharanean intsentsua erretzeaz gainera, bere semeak oparitzat erre zituen, Jaunak israeldarren aurretik egotziak zituen atzerritarren ohitura higuingarriei jarraituz. 4 Kultu-lekuetan, muinoetan eta edozein zuhaitz handiren azpian opariak eskaini eta intsentsua erre ohi zuen.\n(2 Erg 16,5)\n5 Jaunak, bere Jainkoak, siriarren erregearen esku utzi zuen Akaz; haiek menderatu egin zuten eta, beste gatibu askorekin batera, Damaskora eraman zuten. Israelgo erregearen esku ere utzi zuen, eta honek ere hondamen ikaragarria egin zion. 6 Israelgo errege hark, Remaliasen seme Pekahek\n28,6 Pekah: Ik. 2 Erg 15,27-31.\n, Judako ehun eta hogei mila gudari ausart hil zituen egun berean, Judakoek Jauna, beren arbasoen Jainkoa, baztertua zutelako. 7 Zikrik, gudari efraimdar adoretsu hark, erregearen ofiziala zen Maaseias hil zuen, baita Azrikam jauregizaina eta Elkana ministro nagusia ere. 8 Emakume, mutiko eta neskato, guztira berrehun mila lagun hartu zizkieten gatibu israeldarrek Judakoei, baita harrapakin ugari ere, eta Samariara eraman zituzten denak.\nIparraldeko israeldarrek gatibuei jaregin\n9 Bazen Samarian Jaunaren profeta bat, Oded izenekoa. Samariara itzulian zetorren gudarosteari bidera atera eta esan zien: «Jaunak, gure arbasoen Jainkoak, zuen esku utzi ditu Judakoak, berauen kontra haserre zegoelako. Baina zuek halako amorruz hil dituzue, ezen zeruraino heldu baita zuen egintzaren oihartzuna. 10 Gainera, zeuen morroi eta neskame egin nahi dituzue Judako eta Jerusalemgo gizon-emakumeok. Horrela, ez ote zarete zeuek ere errudun bihurtuko Jaunaren, zeuen Jainkoaren, aurrean? 11 Entzun iezadazue, beraz, eta jaregin iezaieizue preso hartu dituzuen zeuen senide horiei; bestela, zuen kontra ere biziki haserretuko da Jauna».\n12 Efraimdarren buruzagi batzuk, Johananen seme Azariasek, Mexilemoten seme Berekiasek, Xalumen seme Hizkiasek eta Hadlairen seme Amasak gudatik zetozenei aurre egin zieten, 13 esanez: «Ez ekarri hona preso horiek, Jaunaren aurrean bekatu egingo baikenuke. Bekatu eta oker gehiago egin nahi al duzue, gure errua\n28,13 errua: Jeroboamen bekatua aipatzen da hemen (ik. 1 Erg 12,26-32).\naski handia ez delakoan eta Jauna Israelen kontra aski haserre eta sumindua ez dagoelakoan?»\n14 Orduan, gudariek buruzagien eta batzarraren esku utzi zituzten presoak eta harrapakinak. 15 Gizon batzuk izendatu zituzten presoez ardura zitezen; harrapakinetarik hartu eta jantziak eman zizkieten larrugorri zeudenei, baita oinetakoak eta janari-edariak ere, eta ukenduz sendatu zituzten. Ondoren, elbarriturik zeudenak asto gainean ezarri eta Jerikora, Palmondoen hirira, eraman zituzten, beraien herritarrengana. Gero, Samariara itzuli ziren.\nAkaz asiriarrei laguntza eske\n(2 Erg 16,7-20)\n16 Aldi hartan, Akaz erregeak mezulariak bidali zizkion Asiriako erregeari laguntza eske. 17 Izan ere, edomdarrek berriro erasotua zuten Juda, eta preso asko hartuak zituzten. 18 Filistearrek ere erasoak eginak zizkieten Xefela\n28,18 Xefela: Ik. 1,15 eta oh.\nlautadan eta Judako hegoaldean zeuden hiriei, eta, Bet-Xemex, Aialon, Gederot, Soko eta honen inguruak, Timna, Gimzo eta hauen inguruak harturik, beraietan kokatuak ziren. 19 Jaunak, horrela, apaldua zuen Judako erreinua, Akaz erregea\n28,19 Akaz erregea: Judako erregea zen, baina hebreerazko testuak Israelgo erregea dio.\nzela eta; Judari zabarkeriara eragina baitzion Akazek eta Jauna baztertua.\n20 Etorri zen, beraz, Asiriako errege Tiglat-Pileser; baina lagundu ordez, setiatu egin zuen Akaz\n28,20 Tiglat-Pileser: Asiriako errege izan zen K.a. 747tik 727ra (ik. 1 Kro 5,6 eta oh.). // lagundu ordez… Akaz: Honela ere itzul daiteke: ez zuen Akaz menderatzea lortu, baina…\n. 21 Akazek Jaunaren etxeko, jauregiko eta buruzagien ondasunak hartu eta Asiriako erregeari eman zizkion arren, dena alferrik izan zen.\n22 Asiriako erregea setiatzen ari zitzaion bitartean\n28,22 Setiatzen… bitartean: Honela ere itzul daiteke: Larritua zegoelarik.\nere, Akaz erregeak Jaunaren kontra bekatu egiten jarraitu zuen: 23 Damaskoko sasijainkoei opariak eskaini zizkien, jainko haiek bera menderatua zuten arren. Hau zioen bere baitan: «Jainko horiei, siriarrei laguntzen dietenez, nik ere opariak eskainiko dizkiet, lagun diezadaten». Baina horrexek ekarri zion hondamena bai erregeari, bai Israel osoari.\n28,23 jainko arrotzei opariak eskaini Is 10,20.\n24 Gero, Akazek Jainkoaren etxeko gauza sakratuak hartu, xehe-xehe egin, hiriko ateak itxi eta aldareak eraiki zituen Jerusalemgo izkina guztietan.\n28,24 aldareak eraiki Jerusalemgo izkina guztietan Eg 17,23.\n25 Judako hirixka guztietan ere kultu-lekuak eraiki zituen, beraietan jainko arrotzei intsentsua erretzeko. Horrela sutu zuen Jaunaren, bere arbasoen Jainkoaren, haserrea.\n26 Akazen gainerako jarduerak eta egintzak, lehenengotik azkenekora, «Judako eta Israelgo Erregeen Liburuan» daude idatziak. 27 Hil zenean, Jerusalem hirian lur eman zioten, ez ordea Israelgo erregeen hilobietan\n28,27 Ik. 11,3 eta oh.\n. Ondorengo erregea haren seme Ezekias izan zen.


BAILARAKO ERREPIDEEN EGOERARI BURUZKO KONPROMISOAK ESKATU DIZKIO BAZTANGO UDALAK GOBERNUARI\nGaur goizean Baztango udaleko ordezkaritza Nafarroako Gobernuko herri-lanetako zuzendaritza nagusiko arduradunekin Iruñean bildu da. Horrela, Joseba Otondo Baztango alkatea, Mikel Ortega alkateordea eta Florentino Goñi herri-lanetako zinegotzia Natxo Nagorerekin, herri-lanetako zuzendari nagusiarekin bildu dira.\nBilera udalaren eskariz egin da Nafarroako Gobernuarenak diren Baztango hainbat errepideren egoerari buruz solastatzeko. Baztango ordezkaritzak Beartzungo bidean zabalguneak egiteko eskatu dio zuzendari nagusiari. Modu berean Gorramendiko bidea xehaturik dagoela jakinarazi dio eta Orabideako errepidea ere hondaturik dagoela.\nArizkungo Iketzateko bentako bidegurutzeko borobilguneaz ere galdetu diote. Bertzalde, Elizondorat sartzeko zubi berriaren proiektua zertan den erran diote eta Lekarozetik hilerrirat joateko zaldaina zertan den ere bai.\nZuzendari nagusiak errepide sarea zabaldu eta hobetzeko partidarik gabe dagoela erran die eta kontserbaziorako kontu-saila ere justua dela. Baztango ordezkaritzak ez du konpromiso zehatzik lortu ahal izan, baina Baztanek dituen behar horietarik ohartzeko baliatu dute hitzordua. Bailarako gainerako bideen mantenimendu eta konponketa Tokiko Inbertsio Planetik eta udalaren aurrekontutik baideratzen da.


Konpromisoa | Iritzia | Berria\nNoiz sortua: 2018-02-25 00:30:00\nDena doa ustelbidean memoriak gorde ezean. Horrexegatik, hau itzartzen delarik, beste neurri bat du guztiak, bizitakoa ez da hemerotekara kondenatzen, hitzak ez ditu haizeak eraman. Biharko egunak dakarkiguna atzoko izpiz dator.\nHamabost urte Espainiako Auzitegi Nazionaleko Juan del Olmo epaileak Euskaldunon Egunkaria zarratzea erabaki zuenetik. Iragana da, baina geurekin bizi da: atxiloketak, torturak, erredakzio giltzatuak, jendearen galda kalean eta politikarien adierazpenak. Gezurra zirudiena, errealitatean instalatua; eta bat-batean dena oso primitibo bilakatu zitzaigun: emozioen erasana eta geure hizkuntzan genuen egunkari bakar hori gabe geratzea. Politikan, zatiketa. Erokeriaren logikan sartu ez zirenek zin egin zuten jota zegoen komunitatearen aurrean: «konpromisoa hartzen dugu halakorik gerta ez dadin berriro».\nEta efemeridearen lurrunetan, orduko galderak lotu nau. Eta hori, nola egiten da? Zer baliabide dituzte borondate hutseko politikariek gorilaren atzaparkadei aurre egiteko? Eskertuko nuke norbaitek azalduko balit, zeren inpresioa baitut zorte kontua besterik ez dela, haize ufaden kapritxoen esku utzia dugula etorkizuna.\nEgun bakar batean, eta orduko alderdi bera dagoela gobernuan, obra bat erretirarazi da arte erakusketa batetik eta liburu baten salmenta debekatu. Aste berean, hiru urteko kondena ezarri zaio kantari bati, kantatzeagatik; Amnesty Internationalek Espainia salatu du giza eskubideak urratu dituelakoan Katalunian; politikari batek Suitzan topatu behar izan du abaroa, eta ez diru publikorik ebatsi duelako...\nEta nik jakin nahi dut nola egiten den, nola babestu behar gaituzten hitz eman zuten haiek han beharrean hemen jotzen badu berriz, nork defendituko gaituen, eta nola, dagoeneko kontrol modu guztietarik jarei dabilen gorilarengandik, konpromisoa ere hitz ustel horietarik izan ez dadin.


Corrugados Azpeitian kaleratzeak exekutatzen hasi izana salatu du LABek | LAB SINDIKATUA\nIndustria Metalgintza Corrugados Azpeitian kaleratzeak exekutatzen hasi izana salatu du LABek\nCorrugados Azpeitian kaleratzeak exekutatzen hasi izana salatu du LABek\nLABek Alfonso Gallardo Taldeak Corrugados Azpeitiako langile guztiak kaleratzeko aurkeztutako eta exekutatzen hasitako EEEren inguruan ematen ari diren hainbat gora behera eta irregulartasun ere salatu ditu.\nLangileak kaleratzeko EEE exekutatzen hasiak dira. Ekainaren 19 eta 21 bitarte 88 kaleratze gauzatu zituzten. Honen inguruan salatu beharra dago enpresak jakinarazi duela nahiz eta finikitoa eta atzeratutako soldatak ordaintzeko dirurik ez izan langileak kaleratzen jarraituko duela. Hau erabat onartezina iruditzen zaigu ez direlako legea betetzen ari eta langileenganako suposatzen duen errespetu faltagatik.\nBestalde, beti ere enpresa batzordetik helarazitako informazioaren arabera, laminazio sailaren inguruan ematen ari diren mugimenduak salatu nahi ditugu. LABetik behin eta berriz errepikatu izan dugu enpresa hau bideragarria dela horretarako beharrezkoak diren erabakiak hartuz gero. Zuzendaritzatik ematen ari diren pausuek aldiz erakusten digute Zuzendaritzako kideek ez dutela enpresaren bideragarritasunaren aldeko apusturik egiten. Gerentea, laminazioko arduraduna eta Ofizina Teknikoko beste langile bat Azpeitiako beste enpresa batera joan dira eta antza denez beste hainbat langile enpresa hortara joatekoak dira. Lantegiko planoak eraman dituzte, laminazio sail guztiko argazkiak egin eta eraman dituzte, proiektu bat dela eta lantegiko elektroniko bati enpresa hortara joateko deika ari dira eta lantegi horretan laminazioko makinak egiten hasteko departamendu berri bat jarri dute martxan.\nKontutan izan behar da, nahiz eta Zuzendaritzak beraienganako konfiantza izan behar zela behin eta berriz errepikatu, otsailean Gipuzkoako Aldundiaren gestioen bidez Uruguayrako 150.000 tonatako lan karga lortu zenean azaldu zuen interes eta profesionaltasun falta. Orain, laminazio sailean ematen ari diren mugimenduak kontuan izanik ulertzen dugu zergatia; alegia, ordurako Zuzendaritzako kideek eta beste zenbait enkargatuk kontratua etetzeko salaketa sartuta zutenez, ebazpena atera bitartean, Corrugados Azpeitiako laminazio saileko informazioa bildu eta aipatutako beste enpresa hortara eramatea.\nGuzti honetaz gain, salatu nahi dugu ere, Instituzioek oraindik ez dutela inongo posizionamendu publikorik hartu. Ez dakigu Alfonso Gallardok jasotako 5 milioi €tako diru laguntza itzultzea eskatu zaion edota 2 milioi €tako BEZa atzerapenez ordaintzea onartuko zaion. Ez dugu ulertzen instituzioen ixilpena, ez dugu ulertzen langileekiko konpromisu publikorik eza.\nEta amaitzeko, erabat lotsagarria eta inongo justifikaziorik ez duena da, langileak halako egoera dramatiko bat bizitzen ari direnean, Corrugados Azpeitiako Zuzendaritza erabat desagertuta dagoela eta ez diela Enpresa Batzordeko kideei eskatutako dokumentaziorik helarazten.


Langileen murrizketen eta ohe-itxieraren aurkako elkarretaratze bat egin dugu Barakaldoko San Eloyko ospitalean | LAB SINDIKATUA\nZerbitzu Publikoak Osasungintza Langileen murrizketen eta ohe-itxieraren aurkako elkarretaratze bat egin dugu Barakaldoko San Eloyko...\nLangileen murrizketen eta ohe-itxieraren aurkako elkarretaratze bat egin dugu Barakaldoko San Eloyko ospitalean\nBarakaldo Sestao ESI‐ko Zuzendaritzak, “aurrekontu eza” dagoela argudiatuz, paziente eta langileei ondorio kaltegarriak ekarriko dizkien aldaketa garrantzitsuak ezarriko ditu. LAB, SATSE, ELA, ESK, SME, UGT, CCOO eta SAE sindikatuok ez diogu inolako justifikaziorik ikusten aldaketa hauek egiteari. Lanpostuak kendu, gure eskubide gehienak urratu eta kalitatezko zerbitzua hondatuko dituzten murrizketen aurrean, gure ezinegona adierazi dugu.\nHauek dira aurreikusitako aldaketak:\n-Urte honen bukaerara arte, bertan behera utziko dituzte arratsaldeko kirofanoaren jarduerak (peonadak), ospitaleko solairuetako oheak itxiz.\n-San Eloyko ospitalean kanpoko kontsultaren lanak berrantolatu eta Zaballako anbulategian espezializatutako kontsultetan lanaren edukiak aldatuko dituzte.\nLAB, SATSE, ELA, ESK, SME, UGT, CCOO eta SAE sindikatuok murrizketa horiek salatzen ditugu, hurrengo arrazoiengatik:\n-Kontratazio ugari ezabatuko dira (medikuak, erizainak, erizain-laguntzaileak, zaindariak eta administrari laguntzaileak), jardueraren murrizketa, ohe‐itxiera eta kontsulten berrantolaketaren eraginez.\n-Pertsonalaren murrizketa eta gehiegizko lan zama kontsultetako osasun langileentzat.\nZuzendaritzak pertsona batek bere txanda bakarrean bizpahiruren lan egitea nahi du.\n-Langileen lan‐baldintzak hondatzea, soberazko pertsonalari nahitaez beste unitate batzuetara mugitzera behartuz, lan gainkarga eta estresa sortuz, langileen akatsen arriskua gehituz eta kalitatea hondatuz.